text:
Fyrispurningar á tingi
Hvat hendir við NemID og Mínboks hjá peningastovnunum?
§52a-fyrispurningur til Jørgen Niclasen, landsstýrismann í fíggjarmálum um avtalu við Felagið føroyskir peningastovnar um KT-skipanir, NemID, Mínboks o.a. Hvat er ítøkiliga hent síðani fráboðaðu avtaluna við Felagið føroyskir peningastovnar um KT-skipanir í Føroyum frameftir og talgilda undirskrift, og hvussu verður avtalan útint í verki? Hvat er avtalan viðvíkjandi NemID, ið fólk enn verða beinleiðis biðin at tekna seg til á netbankanum – og hvussu nógv hava skrásett seg í NemID ávikavist fyri og eftir fráboðanina? Hví velja peningastovnarnir nú at vraka ta føroysku skipanina Mínboks til talgilt samskifti við føroyskar brúkarar? Hvussu samsvarar hendan avgerðin við fráboðanina um, at “Felagið Føroyskir Peningastovnar taka lut í arbeiðinum hjá landsstýrinum at talgilda Føroyar. Talgildingin hevur til endamáls at nútímansgera vælferðina og tænasturnar hjá føroyingum og skal viðvirka til at skapa kappingarføri, vøkstur og framleidni.” Hvussu skapar avgerðin hjá peningastovnunum um framvegis at biðja fólk brúka NemID og at taka burtur møguleikan at brúka føroysku skipanina Mínboks “kappingarføri, vøkstur og framleidni” fyri føroyska samfelagið? Hvørjar avleiðingar fær hetta fyri P/F Elektron og fyri møguleikarnar at menna føroyskar KT-loysnir til talgilt samskifti hjá føroyskum brúkarum frameftir? Hvat ger landsstýrið ítøkiliga til tess at tryggja, at føroyskar KT-skipanir kunnu mennast í Føroyum, og at gjørligt verður at taka tær skipanir heimaftur, sum eru fluttar av landinum? Hvørji eru sett at gera ta óheftu kanningina, ið nevnd verður í fráboðanini, har lýsast skulu viðurskifti í sambandi við møguliga heimtøku av KT-skipanunum – og hvør setur og velur fólk til kanningina? Viðmerkingar Eftir nógva almenna og politiska viðgerð og eitt fólksligt trýst, sendu landsstýrismaðurin í fíggjarmálum, landsstýrismaðurin í vinnumálum og formaðurin í Felagnum føroyskir peningastovnar hesa felags fráboðan út 25. mars 2015: “Felags fráboðan frá Fíggjarmálaráðnum, Vinnumálaráðnum og Felagnum Føroyskir Peningastovnar Seinastu tíðina hevur nógv umrøða verið av málinum um NemId og KT hjá føroysku peningastovninum. Hendan fráboðan skal síggjast í ljósinum av hesum. Ein óheft kanning verður sett í verk at lýsa kostnað, fyrimunir og vansar við eini møguligari heimtøku av KT skipanum hjá føroysku peningastovnunum úr útlondum. Innritan til netbankan verður óbroytt. Tað merkir, at kravið um NemID verður slept, og brúkarar kunnu halda fram at brúka netbankan sum áður. Tey sum ynskja tað, kunnu sjálvboðin velja NemId ístaðin fyri verandi innritan. Tá ið Føroyar hava valt eina felags føroyska talgilda undirskrift í sambandi við arbeiðið hjá landsstýrinum at talgilda Føroyar, verður hendan eisini brúkt av peningastovnunum. Ein føroysk talgild undirskrift væntast liðug um 2 ár. Felagið Føroyskir Peningastovnar taka lut í arbeiðinum hjá landsstýrinum at talgilda Føroyar. Talgildingin hevur til endamáls at nútímansgera vælferðina og tænasturnar hjá føroyingum og skal viðvirka til at skapa kappingarføri, vøkstur og framleidni.” Nú ein knappur mánaður er liðin síðani fráboðanin varð send út, verða føroyskir brúkarar framvegis bidnir um at skráseta seg í NemID skipanina, tá ið teir skulu rita inn í netbankan. Og nú hava peningastovnarnir eisini boðað alment frá, at teir vilja ikki brúka ta føroysku skipanina Mínboks til at samskifta við sínar kundar um skjøl, kontuyvirlit, brøv o.a. Hetta tykist at vera í beinleiðis andsøgn við fráboðanina frá landsstýrinum og peningastovnunum. Tí verður spurt, hvat ítøkiliga innihaldið í fráboðaðu avtaluni er,og hvussu landsstýrið tryggjar sær, at avtalan verður útint í verki. Eisini verður spurt, hvørji eru sett at gera ta óheftu kanningina um at fáa KT-skipanirnar tiknar heim aftur til Føroya, og hvussu tey...Les meira
Kristina spyr um Bústaðir og átøk at fáa til vega bíligar leigubústaðir
§52a spurningur til Jørgen Niclasen, landsstýrismann í fíggjarmálum, um Bústaðir og átøk at fáa til vega bíligar leigubústaðir Hvussu nógvar leiguíbúðir kann Bústaðir útvega afturat við verandi gjaldføri? Hvørjar av ætlaðu bústaðarverkætlanunum hjá Bústaðir kunnu gerast veruleiki við verandi gjaldføri? Hvørjar av ætlaðu bústaðarverkætlanunum hjá Bústaðir gerast væntandi ikki veruleiki, um Bústaðir ikki fær lántøku og meira gjaldføri? Hví hevur landsstýrismaðurin ikki, eitt nú í kunngerð, málrættað verkætlanirnar hjá Bústøðum til bíligar leigubústaðir, lestraríbúðir og bústaðir til fólk við serligum avbjóðingum? Fer landsstýrismaðurin at taka stig til, at Bústaðir í størri mun skal leggja seg eftir bíligum leigubústøðum, lestraríbúðum og bústøðum til fólk við serligum avbjóðingum? Fer landsstýrismaðurin at virka fyri, at Bústaðir fær møguleika at taka lán og økja gjaldførið, fyri at fremja fleiri bústaðarverkætlanir í verki? Um ja, nær? Um nei, hví? Hvussu leingi hevur landsstýrismaðurin vitað, at Bústaðir hevur tørv á meira gjaldføri fyri, at fáa framt allar tær ætlaðu bústaðarverktætlanirnar í verki? Viðmerkingar Øll skulu hava møguleika at útvega sær ein bústað. Hetta er ein grundleggjandi rættur. Men hetta er ikki ein møguleiki fyri øll í Føroyum, tí útboðið av bíligum leigubústøðum er sera avmarkað. Tað var tí eitt stórt framstig, tá tað í 2011 eydnaðist Tjóðveldi at fáa meiriluta – saman við minnilutasamgonguni – fyri, at broyta lóggávuna fyri Húsalánsgrunnin (nú Bústaðir), soleiðis at hesin fekk heimild til, at víðka virksemi sítt til eitt nú eisini at fevna um leigubústaðir. Vónin var, at nú fór verulig ferð at koma á, at fáa bygt bíligar leigubústaðir, bústaðir til fólk við serligum avbjóðingum, lestraríbúðir v.m. Endamálið hjá Bústaðir er eisini í lógini: “at virka fyri at øll í Føroyum skulu hava møguleika fyri at útvega sær ein bústað”. Hesum hava øll ikki møguleika fyri í dag. Síðan lógin fyri Bústaðir varð broytt í 2011, hava ein røð av stórfingnum ætlanum um bústaðarverkætlanir sæð dagsins ljós. Nakrar eru eisini framdar í verki. Tær størru verkætlanirnar eru tó ikki komnar á mál enn, og eru nógvar enn bara á skriviborðinum. Millum nógvu ætlaðu verkætlanirnar eru eisini sokallaðar marglætisíbúðir. Hetta hevur undrað, tí í politisku skipanini hevur ikki verið hugsanin, at Bústaðir skuldi fara inn á tann partin av bústaðarmarknaðinum, ið tann privati marknaðurin eigur at megna at lyfta sjálvur. Hinvegin er stórur mangul uppá bíligar leigubústaðir til tey, ið ikki hava ráð til, at keypa sær hús og/ella leiga til verandi kostnað. Eisini er tørvur á lestraríbúðum og fleiri bústøðum til fólk við serligum avbjóðingum. Vónin var, at Bústaðir kundi gerast eitt amboð at røkka hesum málum,men nú frættist, at tað ikki verður møguligt at fremja ætlaðu bústaðarverkætlanirnar við verandi gjaldføri hjá Bústøðum. Neyðugt verður sostatt at heimila Bústaðir at taka lán fyri at økja gjaldførið, um haldast skal áfram við øllum bústaðarætlanunum. Men hvat ætlar landsstýrismaðurin? Og hví eru ongi stig tikin enn? Kann verandi støða merkja, at Bústaðir als ikki kann arbeiða víðari við teimum bústaðarverkætlanum kring landið, ið hava verið kunngjørdar? Fyri at fáa lýst málið, verða hesir spurningar settir landsstýrismanninum í fíggjarmálum. Á Løgtingi, 16. apríl 2015 Kristina Háfoss Løgtingskvinna fyri...Les meira
Svar uppá fyrispurning um Teistan
Svar uppá fyrispurning frá Páll á Reynatúgvu, løgtingsmanni, í løgtingsmáli nr. 74/2014, viðvíkjandi vikuskiftisferðaætlanina hjá Teistanum Spurningurin var soljóðandi: 1. Ætlar landsstýrismaðurin at betra um vikuskiftisferðaætlanina hjá Teistanum aftur, og nær? 2. Er tað rímiligt, at Teistin leggur stilt stóran part mitt á degi, leygardag og sunnudag? 3. Ber tað til at loysa spurningin um hvílitíð á annan hátt, enn at leggja Teistan mitt á degi, og hvussu? 4. Hevur landsstýrismaðurin umhugsað at loysa (megin) siglingina út í Hest á annan hátt, og hvørjir møguleikar eru til tess? Viðmerkingar Samgongan gjørdi fyri nøkrum mánaðum síðani av at broyta ferðaætlanina hjá Teistanum. Úrslitið gjørdist ein bati fyri tey ferðandi í Sandoynni (og Hestoy) mitt í viku, samstundis sum ferðaætlanin versnaði munandi leygardag og sunnudag. Serliga er tað tað nógva frítíðarvirksemið, ítrótta- og mentanarlívið, sum hevur fingið stóra ampan av broytingunum í ferðaætlanini. Ongan túr at sigla suðurgangandi millum klokkan 11.15 og klokkan 15.45, og norðurgangandi millum 9.30 og 14.15 er ógvuliga darvandi, tí vikuskiftini, serliga summarhálvárið, eru háárstíð fyri ítrótt og ferðavinnuvirksemi. M.a. eru nógvir húsvagnar við Teistanum hesar dagar, og nøgdin av møguligum ferðafólki avmarkast nógv, av tí at túratalið er so lítið. Eisini gerst bíðitíðin í Skopun og á Gomlu Rætt ótolandi í mun til dagsins tørv. Nøgdsemi hjá okkara ferðandi verður hareftir, havandi í huga hvussu leikandi lætt tað er at flyta seg millum búsetingar í meginøkinum. Undirritaði ávarar ímóti at seta setanarviðurskiftini hjá manningini á Teistanum upp ímóti greiða ynskinum hjá sandoyingum (og hestfólki) at fáa eina rímiliga og vælvirkandi farleið um Skopunarfjørð. Tað er somuleiðis týdningarmikið, at atlitini til eina nøktandi og møguliga nýhugsaða Hestleið verða tikin við í metingina. Nú ferðaætlanin hevur staðið sína roynd eina tíð, er rætt at eftirmeta støðuna. Svar Spr. 1: Sum eg áður havi boðað frá, so er tað ein avbjóðing at tillaga ferðaætlanina á Sandoyarleiðini, eftirsum Teistin siglir við nærum fullum orkuføri (kapasiteti). Eitt økt túratal í vikuskiftinum fyrrapart merkir sum útgangsstøði, at tað er neyðugt at skerja túratalið aðrar tíðir á degnum, um viðlíkahaldsarbeiði, hvílitíðarreglur, trygdarkrøv v.m. skulu haldast, t.e. við verandi vaktarskipan. Sum útgangsstøði meti eg, at Teistin, við sínum 122 túrum um vikuna, veitir sandoyingum eina sera góða tænastu við regluligum flutningi. Um mett verður, at tørvur er á at flyta túrar, soleiðis at Teistin siglir fleiri túrar um vikuskiftið og færri gerandisdagar, so haldi eg, at ein slík tillaging ljóðar skilagóð. Eg havi biðið Strandferðsluna enn eina ferð kanna, hvørjir møguleikar eru fyri slíkum tillagingum, soleiðis at tað í minst møguligan mun ávirkar siglingina gerandisdagar og sum samstundis leggur upp fyri, at lógarásettu krøvini verða hildin. Enn ein tillaging hevur við sær, at verandi vaktarskipan má broytast. Spr. 2: Verður hugt at ferðafólkahagtølunum saman við tøkum orkuføri fyri Sandoyarleiðina, síggja vit, at einans 8-10 % av orkuførinum verður nýtt í dag. Sagt á annan hátt, so eru “bara” 180.000 ferðandi til gott 2.000.000 pláss við núverandi sigling. Vikuliga orkuførið á Teistanum er um veturin 21.000 ferðandi og um summarið 31.000 ferðandi. Til hetta orkuføri er nýtslan á vetri 1350 – 2750 ferðandi og um summarið 1800- 4600 ferðandi. Víst verður í hesum sambandi til hjálagda skjal, sum vísir ferðaætlanina hjá Teistanum og hagtøl yvir ferðandi á leiðini. Hyggja vit nærri at leygar- og sunnudegnum, so hevur Sandoyarleiðin 14 túrar aftur og fram: 4 túrar aftur og...Les meira
Hvørjar verða avleiðingarnar fyri Føroyar, nú Danmark flytur fíggjarliga lóggávu og fíggjareftirlit til ES
Kristina Háfoss setur á tingfundinum í morgin, munnligan fyrispurning til Jørgen Niclasen, landsstýrismann í fíggjarmálum viðvíkjandi avleiðingunum fyri Føroyar, nú Danmark flytur fíggjarliga lóggávu og fíggjareftirlit til ES 1. Hvørjar avleiðingar væntar landsstýrismaðurin tað fær fyri Føroyar, nú Danmark flytur lóggávuvald og eftirlit viðvíkjandi bankum til ES, meðan Føroyar framhaldandi eru fevndar av danskari lóg og donskum eftirliti fyri bankarnar? 2. Er nevndin, ið varð sett at greina avleiðingarnar fyri Føroyar og Grønland av, at Danmark flytur fíggjarliga lóggávu og fíggjareftirlit til ES, liðug við sítt arbeiði? 3. Um nei, nær væntast hon at vera liðug? 4. Um ja, hvør er niðurstøðan? Viðmerkingar Danmark flytur nú og í næstum sítt lóggávuvald og fíggjareftirlit – heilt ella partvíst – fyri peningastovnar til ES, meðan Føroyar, ið sum kunnugt eru uttan fyri ES, í verandi støðu eru undir danskari fíggjarligari lóggávu og danska fíggjareftirlitinum. Hetta ger støðuna sera fløkta, og enn er ógreitt hvørjar avleiðingarnar verða. Nevnd er fyri langari tíð síðan sett at greina avleiðingarnar fyri Føroyar og Grønland. Enn hevur tó ikki verið nakað at frætt um úrslitið av hesum arbeiði. Fyri at fáa lýst hetta mál, verða hesir spurningar settir landsstýrismanninum. Á Løgtingi, 14. apríl 2015 Kristina...Les meira
Gunvør spyr um útbúgving í sjúkrarøktarfrøði
Á tingfundinum í morgin, setur Gunvør Balle munnligan fyrispurning til Karsten Hansen um praktikkpláss á heilsuøkinum til sjúkrarøktarfrøðilesandi, og ein spurning til Bjørn Kalsø um upptøku til útbúgvingina í sjúkrarøktarfrøði Munnligur fyrispurningur settur Bjørn Kalsø um upptøku til útbúgvingina í sjúkrarøktarfrøði: 1. Hvussu nógvar lesandi tekur Setrið upp til sjúkrarøktarfrøði á hvøjum ári? 2. Hvussu nógvir umsøkjarar fáa avslag, hóast tey eru skikkað? 3. Hvat er orsøkin til at fleiri skikkaðir umsøkjarar ikki sleppa inn? 4. Hvat ger landsstýrismaðurin fyri at tryggja at tey, ið ynskja og eru skikkað at lesa sjúkrarøktarfrøði, sleppa inn? Viðmerkingar: Heildarætlanin um fólkavøkstur vísir á, at ein hornasteinur í arbeiðinum at skapa fólkavøkstur er at styrkja verandi útbúgvingar og vaksa um útbúgvingartilboðini. Eisini verður sagt, at tað hevur týdning at taka støði í teimum útbúgvingum, vit hava tørv á. Samfelagið hevur eitt kvinnuundirskot og serliga vantar okkum kvinnur undir 40 ár. Tað er eisini ein sannroynd, at nógv fleiri kvinnur enn menn starvast í heilsuverkinum og ynskja at nema sær útbúgving innan hetta øki. Í 2009 staðfesti Nærverkið, at tørvur fór at vera á fleiri hundrað nýggjum heilsustarvsfólkum komandi árini. Hóast tørvurin er stórur og nógv ynskja at gerast sjúkrarøktarfrøðingar, so merkja sparingar innan heilsuøkið, at avmarkað orka er til at taka sjúkrarøktarlesandi inn í praktikk. Og sum skilst er hetta høvuðsorsøkin til at Setrið ikki tekur fleiri lesandi inn. Tí er spurningurin um landsstýrismennirnir í heilsumálum og mentamálum eru farnir undir eitt miðvist arbeiði at loysa henda knútin, so fleiri, ið ynskja tað og eru skikkaði, kunnu sleppa inn at lesa sjúkrarøktarfrøði. 14. apríl 2015 Gunvør Balle Tjóðveldi Munnligur fyrispurningur settur Karsten Hansen um praktikkpláss á heilsuøkinum til sjúkrarøktarfrøðilesandi: 1. Hvussu nógvar sjúkrarøktarfrøði lesandi tekur heilsuverkið inn í praktikk á hvøjum ári? 2. Hvussu virkar skipanin við praktikkplássum (tvs hvørjir stovnar taka ímóti praktikantum, hvussu er við vegleiðarum o. ø) til sjúkrarøktarfrøði lesandi? 3. Hvat ger landsstýrismaðurin fyri at tryggja, at fleiri sjúkrarøktarfrøðilesandi sleppa í praktikk í heilsuverkinum og harvið tryggjar fleiri,sum ynskja tað, hesa útbúgving? Viðmerkingar: Heildarætlanin um fólkavøkstur vísir á, at ein hornasteinur í arbeiðinum at skapa fólkavøkstur er at styrkja verandi útbúgvingar og vaksa um útbúgvingartilboðini. Eisini verður sagt, at tað hevur týdning at taka støði í teimum útbúgvingum, vit hava tørv á. Samfelagið hevur eitt kvinnuundirskot og serliga vantar okkum kvinnur undir 40 ár. Tað er eisini ein sannroynd, at nógv fleiri kvinnur enn menn starvast í heilsuverkinum og ynskja at nema sær útbúgving innan hetta øki. Í 2009 staðfesti Nærverkið, at tørvur fór at vera á fleiri hundrað nýggjum heilsustarvsfólkum komandi árini. Hóast tørvurin er stórur og nógv ynskja at gerast sjúkrarøktarfrøðingar, so merkja sparingar innan heilsuøkið, at avmarkað orka er til at taka sjúkrarøktarlesandi inn í praktikk. Og sum skilst er hetta høvuðsorsøkin til at Setrið ikki tekur fleiri lesandi inn. Tí er spurningurin um landsstýrismennirnir í heilsumálum og mentamálum eru farnir undir eitt miðvist arbeiði at loysa henda knútin, so fleiri, ið ynskja tað og eru skikkaði, kunnu sleppa inn at lesa sjúkrarøktarfrøði. 14. apríl 2015 Gunvør Balle Tjóðveldi...Les meira
Sirið spyr um barsilsskipanina og um eldraøkið
Á tingfundinum í morgin, setir Sirið Stenberg Johan Dahl, landsstýrismann í vinnumálum, fyrispurning um barsilsskipanina, og Anniku Olsen landsstýriskvinnunu í almannamálum, um markamótsarbeiði fyri eldraøkið Munnligur fyrispurningur til Johan Dahl, landsstýrismann í vinnumálum, um barsilsskipanina 1 Ætlar landsstýrismaðurin at gera broytingar í barsislakipanin so skipanin verður meira fleksibul ? 2 Er ætlanin er leingja barnsburðarfarloyvi, nú barsilsgrunnur er samtyktur ? 3 Er ætlanin er leggja upp fyri, at tvungna eftirlønargjaldið ikki fer at gera at barsilsgjaldi minkar hvørt ár komandi árini ? Viðmerkingar Barnnsburðarfarloyvi er tíbetur longt fyri stuttum. Øll tykjast tó samd um at tað framhaldandi er neyðugt at arbeiða við batum, og at málið eigur at vera eitt ára barnsburðarfarloyvi, og at gera skipanina meira fleksibla. Til dømis ber ikki til at fáa barsilsgjaldið drýggja yvir longri tíð. Ei heldur ber til hjá pápum at velja at vera heima uppundir føðing. Hetta rakar serliga pápar, sum arbeiða burtur frá heiminum, og kann gera at teir ikki fáa verið heima tá ið føðingin fer fram, tí teir ikki hava rætt til farloyvi fyrr enn eftir at barnið er føtt. Somuleiðis er nyggj eftirløniarlóg samtykt, har hvør einstakur skal spara eitt % upp árliga komandi árini, upp til 15 %. Hetta merkir at kravda uppsparingin fer beinleiðis av útgjaldinum, og útgjaldið sostatt minkar munandi yvir komandi árini, samsvarandi at árliga eftirlønargjaldið hækkar. Føroya løgting hevur samtykt at skipa barsilsgrunn. Harvið verður barsilspeningurin oyramerktur til familjurnar. Yvirskot hevur verið fleiri tey seinastu árini, og spurningurin er tískil um ætlanin er at hesin peningur verður settur til at leingja um barnsburðarfarloyvistíðina og til at gjalda kravda eftirlønarglaldið við. Sirið Stenberg Tjóðveldi Munnligur fyrispurningur til landsstýriskvinnuna í almannamálum, Anniku Olsen, um markamótsarbeiði fyri eldraøkið 1 Nær kann væntast at arbeiði við at greina markamót á eldraøkinum er liðugt ? Viðmerkingar Nú gongur á 4. mánað síðan eldraøkið bleiv lagt út til kommunurnar at umsita. Hóast hetta so er markamótsarbeiði ikki komið á mál enn. Hetta merkir í roynd og veru, at kommunurnar enn ikki vita heilt ítøkiliga hvørjir borgarir eru kommununar ábyrgd at veita tænastu til, hvør er ábyrgdin hjá landinum. Fyri borgaran er støðan tí heldur ikki nóg greið og spurningur kann óiva setast við rættartrygdina. Tað eru eisini í skrivandi løtu uppskot í løgtinginum, sum eru ógreið, júst av somu orsøk. Nevnast kann uppskot um endurmenning og uppskot um at taka gjald frá kommununum fyri liðugtviðgjørdar sjúklingar. Tað er tí alneyðugt at fáa markamótsarbeiði liðugt skjótast gjørligt. Um ikki er vandi fyri at borg arir kunnu detta niður millum. Sirið Stenberg...Les meira
Nær fáa lág og miðallønt møguleika at leiga íbúðir frá Bústøðum ?
Sirið Stenberg vil hava at vita frá Jørgen Niclasen, Hvussu gongst við ætlanini hjá Bústøðum, at byggja íbúðir, sum lág og miðallønt hava ráð at gjalda, tí hevur hon sett honum munnligan fyrispurning ið skal svarast á tingfundinum í morgin Munnligur fyrispurningur til Jørgen Niclasen um Bústaðir 1 Hvussu gongst við ætlanini hjá Bústøðum um at byggja íbúðir, sum lág og miðallønt hava ráð at gjalda ? Viðmerkingar Broytingin í grundarlagnum undir gamla Húsalásgrunninum til Bústaðir letur upp fyri nýggjum møguleikum. Ætlanin við Bústøðum er at útvega leigubústaðir til føroyingar kring landið, og betri bústaðir til allar samfelagsbólkar. Fleiri áhugaverd arbeiði eru í gongd. Millum annað er samstarv millum Bústaðir og Almannaverkið um at útvega fólki við serligum avbjóðingum bústað. Somuleiðis eru aðrar verkætlanir í gongd. Havandi í huga stóra tørvin á leiguíbúðun til fólk, við miðal og láginntøku, sóknast spyrjarin eftir nær hesin samfelagsbólkur kann vænta sær at fáa í boði eina leiguíbúð- fyri ein kostnað, sum er fyri hesar inntøkur at gjalda. Tað verið seg m.a stakir uppihaldarar, familjur við lágari inntøku, fólkapensjónistar, ungar barnafamiljur o.s.fr Sirið Stenberg...Les meira
Fyrispurningur um skjótt vaksandi vandan við mótstøðuførum bakterium
Settur Karsteni Hansen, landsstýrismanni í heilsumálum, sum §52 fyrispurning. – Hvat gjørt verður gjørt í Føroyum til tess at fyribyrgja skjótt vaksandi vandan við bakterium, ið gerast mótstøðuførar, og tí ikki longur kunnu viðgerast við antibiotika? – Hvat metir landsstýrismaðurin kann og eigur at verða gjørt, til tess at fyribyrjga, at mótstøðuførar bakteriur gerast ein munandi trupulleiki á føroysku sjúkrahúsunum? – Hvussu nógv antibiotika verður nýtt í Føroyum pr íbúgva í mun til onnur lond, og hvussu nógv er hetta í mun til tey lond, sum brúka minst? – Hvat verður gjørt fyri at fáa vitanina út til fólkið, soleiðis, at borgarin hevur røttu vitanina og kann virka eftir hesari? – Luttaka Føroyar í norðurlenskum samstarvi um fyribyrging av antibiotikaresistensi, um ja, á hvønn hátt? Viðmerkingar Tað hendir longu hvønn einasta dag, at fólk doyggja kring um í heiminum av bakterium, sum annars hava verið mettar meinaleysar, men nú eru vorðnar mótstøðuførar ímóti antibiotika (bakteriutýnarum). Antibiotika, sum hevur verið ein av hornasteinunum undir nútímans sjúkuviðgerð, er komið undir álvarsamt trýst, og stór átøk verða nú gjørd í fleiri londum til tess at fyribyrgja, at alsamt fleiri bakteriur gerast mótstøðuførar ímóti øllum sløgum av antibiotika. Kring um í heiminum stríðast nógv sjúkrahús við hendan trupulleika, eisini í grannalondum okkara. Ein av fleiri orsøkum til skjótt vaksandi trupulleikan við mótstøðuførum bakterium, er ovurnýtsla av antibiotika. Í fjør summar lat norðurlendska ráðharraráðið úr hondum sonevndu Kønbergfrágreiðingina um norðurlendskt heilsusamstarv. Fremsta tilmælið er eitt felags átak ímóti vaksandi antibiotikamótstøðuførinum. Mælt verður m.a. til víðfevnda avmarking av nýtsluni av antibiotika, at stórar upphæddir verða settar á fíggjarlógirnar til fyribyrging og til menning av nýggjum antibiotika. Bo Kønberg vísir í frágreiðingini á, at vit í framtíðini fara at síggja alsamt fleiri doyggja av ígerðum, sum vit í dag meta vandaleysar, og hetta fer at leggja stórt trýst á heilsu- og sjúkrahúsverk. Í 2013 doyðu í minsta lagið 25 000 fólk, bara í Evropu, orsakað av mótstøðuførum bakterium – eins mong og tey, sum doyðu í ferðsluni. Støðan er enn verri, í fleiri londum uttanfyri Evropa. Ein onnur avbjóðing er, at nærum eingi nýggj sløg av antibiotika verða ment. Fram til 1970 komu eini tjúgutals nýggj sløg av antibiotika á marknaðin, soleiðis, at virkaði eitt ikki, kundi eitt annað í flestu førum nýtast. Síðani eru einans tvey nýggj sløg komin, av hesum einki síðani 1987! Heimsheilsustovnurin WTO hevur í áravís rópt varskó, og heitt á heimsins stjórnir um at taka trupulleikan í størri álvara. Í fjør kom WTO við enn einari frágreiðing, har m.a. verður sagt:”An increasing number of governments around the world are devoting efforts to a problem so serious that it threatens the achievements of modern medicine. A post-antibiotic era – in which common infections and minor injuries can kill – far from being an apocalyptic fantasy, is instead a very real possibility for the 21st Century.” Frágreiðingin kann lesast her: http://www.who.int/drugresistance/documents/surveillancereport/en/#.VSpTBqrrz24.facebook. Spyrjarin fegnast um, at tað í hesi vikuni verður skipað fyri ráðstevnu um vandan við vaksandi antibiotikamótstøðuføri, og vónar at hetta fer at seta neyðugt fokus á evnið. Á Løgtingi 13. apríl 2015 Bjørt Samuelsen tingkvinna...Les meira
Spurningur um at máa grundarlagið undan fíggjarlóg, játtanarlóg og stýrisskipanarlóg
Kristina Háfoss hevur sett Jørgen Niclasen ein §52a fyrispurning,um at máa grundarlagið undan fíggjarlóg, játtanarlóg og stýrisskipanarlóg 1. Hví kom landsstýrismaðurin í figgjarmálum ikki beinanvegin í Løgtingið við eykajáttan til Heilsumálaráðið, tá tað gjørdist greitt, at neyðugt verður við 10,3 mió. kr. eyka til at rinda rokning, ið Heilsumálaráðið skal rinda sambært dómsúrskurði? 2. Heldur landsstýrismaðurin í fíggjarmálum tað vera í lagi, at landsstýrismaðurin í heilsumálum rindar hesar 10,3 mió. kr. av játtanini til serviðgerð uttanlands, hóast landsstýrismaðurin hevur upplýst, at játtanin á fíggjarlógini ikki røkkur til hesa serstøku rokning, umframt vanliga virksemið til serviðgerð uttanlands? 3. Er hesin framferðarháttur ikki við til at máa grundarlagið undan fíggjarlóg, játtanarlóg og stýrisskipanarlóg? 4. Er hetta í samsvari við játtanarlóg og stýrisskipanarlóg? 5. Hví umhugsar landsstýrið at fáa eykajáttan við fíggjarnevndarskjali, tá Løgtingið er saman og hevur fleiri tingfundir í vikuni? 6. Nær kann væntast at landsstýrið kemur við umbøn um eykajáttan til serviðgerð uttanlands, og hvussu stór væntast henda eykajáttan at verða? Viðmerkingar Tað undrar stórliga, at landsstýrið ikki er komið í Løgtingið við umbøn um eykajáttan til at rinda rokning á 10,3 mió. kr., ið eru álagdar Heilsumálaráðnum at rinda í rættinum herfyri. Løgtingið hevur 4 tingfundir hesa vikuna, og tí hevur verið rúm tíð at viðgera eina eykajáttan frá Landsstýrinum. Í staðin hevur í fjølmiðlunum verið at frætt, at landsstýrismaðurin í heilsumálum ætlaði at koma í Løgtingsins Fíggjarnevnd við umbøn um fíggjarnevndarskjal. Hetta undrar eisini stórliga. Tí Fíggjarnevndin játtar bert átroðkandi eykajáttanir umvegis fíggjarnevndarskjal, tá Løgtingið ikki er saman, og tá Løgtingið ikki hevur møguleika fyri skjótt at avgreiða eina átroðkandi eykajáttan. Hetta er ikki støðan í løtuni. Nú frættist so, at landsstýrismaðurin í fíggjarmálum hevur noktað landsstýrismanninum í heilsumálum at koma í Fíggjarnevndina við fíggjarnevndarskjali. Í staðin skal landsstýrismaðurin rinda peningin av eini játtan til serviðgerð uttanlands, hóast landsstýrið veit, at játtanin harvið ikki fer at røkka til endamál sítt samsvarandi fíggjarlógini. Landsstýrismaðurin í heilsumálum upplýsir enntá sjálvur alment, at hann rindar av eini játtan á fíggjarlógini, har tað als ikki er nóg mikið av peningi á til bæði verandi virksemi og til hesa rokning á 10,3 mió. kr. Um landsstýrið velur henda leistin, fyri síðan einaferð seinni í ár at koma við umbøn um eykajáttan – leingi eftir at peningurin er nýttur – gerst Løgtingið til eitt “stempulkontór”, ið onga veruliga ávirkan fær á játtanina. Henda framferð setir tí eisini av álvara spurnartekin við, hvørt landsstýrið í hesum føri arbeiðir í samsvari við Játtanarlógina og Stýrisskipanarlógina, ið báðar áseta, at ongin útreiðsla má rindast uttan at játtan er til hesa áðrenn. Í Stýrisskipanarlógini verður í § 43, stk. 2 ásett: “Eingin útreiðsla má verða goldin, uttan at heimild er fyri henni í teirri fíggjarlóg, ella aðrari játtanarlóg, ið er í gildi, tá ið ávíst verður.” Og í Játtanarlógini verður í §1 ásett: “Eingin útreiðsla má verða rindað og ikki má verða tikið ímóti inntøku, er játtan ikki útvegað frammanundan”. Í hesum førinum verður ein útreiðsla rindað, hóast landsstýrið veit, at játtanin ikki gevur rúm fyri hesum, og hóast góðir møguleikar eru fyri, at Løgtingið kann veita eina eykajáttan beinanvegin. Hetta kann ikki vera rætt. Tí hesin framferðarháttur er við til at máa grundarlagið undan bæði fíggjarlóg, játtanarlóg og stýrisskipanarlóg. Fyri at fáa lýst málið, verða hesir spurningar settir landsstýrismanninum í fíggjarmálum. Á Løgtingi, 27. mars 2015...Les meira
Svar uppá fyrispurning um urologi
Sirið Stenberg og Kristin Michelsen hava í dag fingið svar uppá fyrispurning um urologi Spyrjari: Sirið Stenberg og Kristin Michelsen Svarari: Karsten Hansen Spurningur: Á tingfundi 18. februar 2015 boðaði formaðurin frá omanfyrinevnda fyrispurningi, sum er soljóðandi: 1. Hvørjar grundgevingar eru fyri at seta konsulent, sum starvast uttanlands, sum ábyrgdarhavara av urologi í Føroyum, samstundis sum serlækni í urologi frammanundan longu er settur í føroyska heilsuverkinum? 2. Hvussu nógvar vikur kann væntast, at serlæknin, sum arbeiðir sum konsulentur, verður árliga í Føroyum? 3. Hvussu metir landsstýrismaðurin, at vit kunnu liva upp til tilmælini um tíðarásetingar fyri diagnostisering og viðgerðarætlan í krabbameinsætlanini, tá ið serlæknatænastan í urologi ikki stendur borgarum í boði stóran part av árinum? 4. Hvørja ávirkan kann tað hava á sjúklingatrygdina, tá ið urologi í Føroyum skal skipast við konsulenti sum ábyrgdarhavara? 5. Kann væntast, at fleiri sjúklingar fara at verða sendir av landinum til urologiska viðgerð? 6. Hvørji atlit verða tikin, tá ið heilsuverkið skal velja viðgerðarstað uttanlands til okkara sjúklingar. Eru tað atlit til bíðitíð, góð úrslit/hagtøl fyri heilsubót ella onnur atlit? 7. Hvør fakkunnleiki hevur verið við í arbeiðinum og verið hoyrdur í sambandi við nýggju royndarskipanina av urologi, og hevur semja verið um nýggju royndarskipanina? 8. Hvussu nógv er nýggja royndarskipanin mett at kosta, og hvussu nógv verður goldið í konsulenttænastu í dag innan urologiska økið? 9. Verður tað eingin annar enn ábyrgdarhavandi serlækni av royndarverkætlanini, sum kann ávísa sjúklingar til viðgerð uttanlands? Viðmerkingar Fyri stuttum kunngjørdi landsstýrismaðurin í heilsumálum eina nýggja tvørgangandi 2-ára royndarskipan fyri urologi í Føroyum. Í stuttum skal tað, sambært kunningarskrivi frá landsstýrismanninum í heilsumálum, komandi tvey árini gerast ein tvørgangandi skipan millum sjúkrahúsini um urologi. Ábyrgdarhavandi fyri hesa skipan er konsulentur, sum skal vera í landinum nakrar vikur árliga. Konsulenturin er kendur í heilsuverkinum, tá ið hesin sami hevur verið konsulentur í Føroyum í nógv ár. Sambært kunningini frá landsstýrismanninum í heilsumálum skal ein partur av skurðviðgerðunum nú fara fram á Suðuroyar Sjúkrahúsið, undankanningar og ávísar viðgerðir skulu fremjast á Klaksvíkar Sjúkrahúsi,, og Landssjúkrahúsið skal taka sær av visitatión og størru skurðviðgerðunum. Føroyska heilsuverkið hevur útbúnan serlækna í urologi í føstum starvi. Hesin starvast á Suðuroyar Sjúkrahúsi. Tí undrar tað spyrjararnar, at man leitar sær uttanlands eftir serfrøði at vera ábyrgdarhavandi av nýggju royndarskipanini, tá ið vit hava sakkunnleikan frammanundan. Tískil sóknast undirritaðu eftir, hvørjar grundgevingar liggja til grund fyri hesum. Tað tykist sum orðaskiftið, sum hevur verið seinastu tíðina um nýggju royndarskipanina á urologiska økinum, viðger urologi og krabbamein sum eitt. Partur av urologisku sjúklingunum hava krabbamein, men okkum kunnugt, so hevur størsti parturin ikki krabbamein, men aðrar urologiskar sjúkur. Spyrjararnir kenna tørv á at vísa á hesa samanblanding, tí tað kann gera, at orðaskiftið og viðgerðin av hesum álvarsøki annars byggir á skeivar fortreytir. Tá ið tað kemur til krabbamein, so hava vit eitt dygdararbeiði liggjandi at taka støði í í Krabbameinsætlanini frá 2009. Millum annað stendur í Krabbameinsætlanini soleiðis: “Krabbameinsskurðviðgerðir eiga bara at verða gjørdar í Føroyum, um tær fylgja góðkendum vegleiðingum og prinsippum hjá Heilsustýrinum og/ella altjóða tilmælum. Ber ikki til at lúka hesar treytir, eiga krabbameinsskurðviðgerðir ikki at verða gjørdar í Føroyum. Fyri tey einstøku krabbameinssløgini eiga at verða gjørdar niðurskrivaðar heildartilgongdir, sum líkjast donsku sonevndu ”pakkaforløbunum”, men sum tó taka hædd fyri serligum føroyskum viðurskiftum. Heildartilgongdirnar skulu neyvt lýsa tey ymisku stigini...Les meira


c: text/html

text:
Basim fegin um at vera aftur í Klaksvík
Basim hevur dagsins fyrstu konsert á Vágsbøi, og hann er sera fegin um at verða aftur í Føroyum og framføra
Basim var á Summar Festivalinum í 2008, eftir at hann varð blivin kendur umvegis X Factor sangkappingina. Eygagóði og dugnaligi sangarin hevur síðani etablerað seg sum tónleikari, og í ár umboðaði hann Danmark í Eurovision sangkappingini.
Nú er Basim komin aftur til Føroya at framføra.
- Eg eri sera fegin um, at eg eri sloppin aftur til Føroya at hava konsert, og tað er deiligt at verða aftur á Summar Festivalinum. Eg minnist enn, hvussu góða móttøku, eg fekk seinast, og tí gleði eg meg til at syngja fyri føroyingum aftur, sigur Basim.
Basim er føddur og uppvaksin í Danmark, men hevur marrokanska bakgrund. Basim spælir í summar og í heyst yvir 50 konsertir í Danmark og aðrastaðni, og í dag kl. 17.00 kann hann upplivast á Summar Festivalinum.
Eftir konsertina vitjar hann í Silvalandi, har hann fer at skriva autografar.

robotstxt: allowed

filter: keep


text:
Á Læknamiðstøðini í Klaksvík starvast 3 kommunulæknar
Harafturat starvast ein sjúkrarøktarfrøðingur og 4 læknaskrivarar í viðtaluni.
Tíðarbílegging umvegis telefonina er ímillum kl 8 - 11.
Tá ið tú biður um tíð umvegis heimasíðuna, fært tú svar í telduposti.
Umbønir umvegis heimasíðuna, ið eru sendar eftir kl. 14, verða avgreiddar næsta yrkadag.
Vit miðja ímóti at heilivágurin er greiður til heintan á apotekinum eftir kl. 14
Prísir o.a.
Bláa bók kostar 700 kr. Hav ein urinprøva við
Koyrikortsváttan kostar 400 kr. Passmynd krevst hvørja ferð
Sjúkraváttanir kosta 200 kr.
Vaccinatiónir kosta 200 kr. (Undantikið vanligu barnavacc.)
Gjaldast kann ikki við korti.


text:
Olympisku leikirnir leika á, og vit síggja heimsins bestu íðkarar í alskyns ítróttargreinum. Ítróttargreinarnar eru ógvuliga ymiskar og krevja sera ymiskar førleikar. Eisini kropsliga. Tað, sum er ein fyrimunur og styrki í einari ítróttargrein, kann vera ein vansi og veikleiki í einari aðrari.
Stutt sagt eru kløn og tjúkk, lág og høg, sterk og smidlig fólk at finna millum tey mongu. Akkurát sum í veruliga lívinum. Næstan. Tí hetta er hóast alt krem de la krem.
Men hvønn ítróttarmann ella hvørja ítróttarkvinnu kanst tú best samanberast við? Tað kanst tú royna hjá BBC, sum hevur yvirlit yvir øll ítróttarfólkini, bæði so og so.
Tú kanst royna teg her


text:
Í minsta lagi 37 eru deyð, og 150 saknað, eftir at ein jarðskjálvti rakti Italia í nátt. Tað skrivar BBC. Ógvuliga óvist er tó enn, hvussu nógv eru deyð og saknað eftir skjálvtan.
Nógv av teimum deyðu vóru í bygdini Pescara del Tronto, sum varð javnað við jørðina, og býurin Amatrice varð somuleiðis hart raktur.
Jarðskjálvtin rakti klokkan hálvgum tvey í nátt, einar 100 kilometrar í ein landnyrðing úr Rom. Bygningar í høvuðsstaðnum skulvu í eini 20 sekund, við tað at skjálvtin rakti markið millum Umbria, Lazio og Le Marche. Skjálvtin merktist úr Bologna har norðuri til Naples har suðri. Eini 80 eftirskjálvtar hava verið síðan í nátt.
Støðan er ræðuligt, siga vitni. Leitað verður eftir fólkum í húsaleivdum, har fólk hoyrast rópa eftir hjálp. Myndirnar eru frá býnum Amatrice.
Italia liggur soleiðis fyri, at vandin fyri jarðskjálvta er lutfalsliga stórur. Og tá ið skjálvtarnir koma, kunnu teir verða rættiliga ógvusligir, oman fyri 6 á Richter-stiganum. Jarðskjálvtin í býnum Aquila í 2009 kravdi soleiðis 309 mannalív, og fleiri túsund fingu skaða, umframt at bygningar vóru lagdir í oyði.
Orsøkin er, at pláturnar í jørðini spakuliga skumpa Afrika móti Evropa, og tað skapar samanstoytir í ávísum støðum. Mið-Italia liggur beint í einum slíkum øki, og tí eru skjálvtarnir harðir, tá ið illa vil til.
Í løtuni eru nógvir eftirskjálvtar í økinum, og tí er óttin stórur. Eftirskjálvtar eru sum veruligir jarðskjálvtar, og onkrir eru máldir oman fyri 5 á Richter. Eftirskjálvtar kunnu vera í fleiri dagar.


text:
Vit ynskja semju
Dan Klein --- 06.11.2017 - 06:57
Í tíðindunum í Kringvarpinum í gjár vísti stjórin á Lønardeildini í Fíggjarmálaráðnum á, at Felagið Føroyskir Sjúkrarøktarfrøðingar ikki var semjusøkjandi, at vit vildu hava alt ella einki. Hetta er sera fjart frá veruligu støðuni. Vit vildu heldur enn fegin sloppið undan arbeiðssteðgi, og tað visti Fíggjarmálaráðið eisini, tá tey rýmdu av semingsfundinum fríggjakvøldið.
Vit fóru undir samráðingar við einum nýggjum sáttmálauppskoti, har lønarlagið hjá okkara limum, nærkast lønarlagnum hjá øðrum starvsbólkum við somu ábyrgd og somu útbúgvingarlongd.
Vit vildu rætta tann søguliga skeivleikan, ið altíð hevur verið har. Men tá vit komu til at tosa um pening, var svarið frá Fíggjarmálaráðnum, at karmurin í semjuni við Starvsmannafelagið skuldi haldast.
Fíggjarmálaráðið hevur ikki víst nakran vilja at søkja eina semju, ið rættar uppá søguliga skeivleikan í lønarlagnum. Tey vilja avgera alt, og vit fáa einki.
Jan Mortensen segði við Kringvarpið, at eingin søguligur lønarmunur er á okkara bólki og øðrum bólkum við somu útbúgvingarlongd og ábyrgd. Hann helt ikki munin vera nakað stórvegis. Um hetta er støðan hjá Fíggjarmálaráðnum, so skilja vit als ikki, at tey ikki góðtaka okkara ynskir, um at fáa somu løn sum onnur við somu útbúgvingarlongd og ábyrgd.
Tað hevði sømt seg betur, at Fíggjarmálaráðið kom aftur til samráðingarborðið við einum veruligum vilja at finna semju, heldur enn at kasta við runu í miðlunum.


text:
Charlotte's Web (1973 filmur)
Charlotte's Web (danskt heiti: Charlottes tryllespind) er ein amerikanskur teknifilmur frá 1973, framleiddur av Hanna-Barbera Productions og Sagittarius Productions. Filmurin byggir á barnabókina við sama heiti, sum E. B. White hevur skrivað í 1952. Eins og bókin, snýr teknifilmurin seg um grísin Wilbur (í donsku versjónini: George), sum verður bjargaður frá at verða slaktaður. Tað var tann klóki eiturkoppurin, Charlotte (í donsku versjónini: Tina), ið bjargaði honum. Í 2003 kom ein beinleiðis-til-video framhaldsfilmur, Charlotte's Web 2: Wilbur's Great Adventure (danskt heiti: Willys Store Eventyr - Grisen, der fik lov at leve 2).


text:
Ein feministisk bók um lívið í einum haremi, um múrar og stik og avmarkingar. Ikki bara um teir fysisku múrar, sum kransa húsini hjá høvuðspersóninum og aðrar múrar, sum síggjast allastaðni, rundan um borgir, rundan um medinuna og um Riadina. Men eisini um tær innaru forðingar, sum verða lagdar í gentur og dreingir frá fyrstu løtu.
Tað er sera stuttligt at lesa eina slíka marokkanska bók, meðan tú ert í Marokko. Vit sóu nógvar múrar, og vit gistu netupp í riad. Tað ger tað lættari at skilja bókina og ímynda sær lívið hjá gentuni og hinum fólkunum í familjuni.
Fatima Mernissi (1940-2015)
Høvuðspersónurin er smágenta, fødd í 1940. Hon býr í haremi í Fez, og ein av hennara stóru spurningum er, hvat er eitt harem? Hon hevur eina ommu, Yasminu, í haremi á bygd og býr sjálv í haremi í býi saman við hinari ommuni, Lalla Mani.
Hon er saman við konufólkunum, hon eygleiðir og er okkara frásøgufólk, annars hevði verið torført hjá okkum at sloppið inn í Hammam ella upp á kvinnuterassuna.
Tá ið menninir eru úti, kanska á café og drekka te, fara kvinnurnar eftir bókini. Tær lesa ella siga søgur, tær spæla sjónleik, og tær droyma stórar dreymar.
Mamma gentuna er rættiliga uppreistrarsinnað, hon er uppvaksin á bygd og fýlist á tær avmarkingar, sum eru í býnum. Hon lærir gentuna, at hon skal ikki finna seg í nøkrum, hon skal hava útbúgving, ganga í teimum klæðum hon vil osfr.


text:
So er árliga skráin hjá Laksa- & sølutorginum her. Nógv spennandi er á skránni bæði til børn og vaksin. Gevi gætur! dysturin millum NSÍ og B68 verður Sunnudagin ístaðin fyri leygardagin 23 juli.
12.07.2016
Skráin fyri Laksa- & sølutorgið leygardagin 23 juli 2016
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Úr Les:
Heðin Brú var borin í heim í Skálavík. Hann gekk á Føroya Fólkaháskúla veturin 1919-1920 og fór síðani til Danmarkar á landbúnaðarskúla. Takk tók prógv sum búnaðarfrøðingur í 1928. Eftir at hann flutti aftur til Føroya, arbeiddi hann innan landbúnað og varð settur sum búnaðarráðgevi í 1942.
Heðin Brú var dulnevnið, ið Hans Jacob Jacobsen nýtti, tá ið hann skrivaði. Hann verður mettur sum ein av okkara mætastu prosaskaldum. Heðin Brú skrivaði serliga skaldsøgur og stuttsøgur. Fyrsta skaldsøgan „Lognbrá“ kom út í 1930. Harumframt týddi hann eisini ein hóp av bókmentum til føroyskt.
Úr Bókmentasøguni hjá Árna Dahl:
Í 9. bindi av »Varðanum«, hefti 1—2, stóð prosastubbi, ið bar heitið »Høgni hin gamli«. Fólk bitu merki í hendan stubban, málið var rótføroyskt bygdarmál og við kærleika var hesin 79 ára gamli seyðamaðurin í Flatnahaga lýstur.
Fólk vóru forvitin at frætta, hvat kristið navn fjaldi seg aftan fyri *dulnevnið »Heðin illi«.
Brátt spurdist, at søguskrivarin var ungi skálvíkingurin Hans Jacob Jacobsen, sum seinni undir dulnevninum Heðin Brú kom at gerast stórvirknasta prosaskald í síni samtíð.
Lívssøga:
Hann er borin í heim í Skálavík í 1901. Í hesi fyrndar bóndabygd vaks hann upp og seyg í seg gamla mentan, gjørdist kunnur við dagliga gerandisstrevið og sat hugtikin undir hvørjum orði, tá skilafólk greiddi frá søgu og søgn. Skúli var í bygdini, men minni mundi tað muna, tað ið lært var har, enn tað ið lært varð av sjálvari bygdasamveruni, dagliga arbeiðnum og skilaprátinum. Hann var sjúkligur og visaligur sum óviti, men kortini so frægur, at hann, tá hann hevði fingið prestsins hond á høvdið, fór til skips.
Men hugurin stóð ikki til sjólívið, heldur til at læra okkurt. Hann leitaði fyrst veturin 1919/20 á Føroya fólkaháskúla; fekk væl burtur úr lærdómsliga og fekk lisið ein hóp og leitaði haðani 20 ára gamal á landbúnaðarskúla í Danmark. Aftaná arbeiddi hann á ymsum gørðum í Danmark og fór í 1925 á Landbohøjskolen í Keypmannahavn, haðan hann í 1928 tók prógv sum búnaðarfrøðingur. Heilt frá ungum av hevði hann roynt at seta saman bæði í yrkinga- og søgusniði; men tað var í Keypmannahavnartíðini, at fyrsta skaldsøgan varð til.
Heimafturkomin kom hann at arbeiða innan føroyska landbúnaðin, frá 1942 sum landbúnaðarráðgevi. — Í frítíðum og fríløtum skrivaði hann.
Lívsstarvið kom at hava avberan týdning fyri ítrivið, skrivingina. Í embætisørindum kom hann at vitja allar bygdir landsins; hann skifti tá orð við mong fróðarfólk, sat undir øllum frásøgnum og gáaði væl eftir, hvussu tey málbóru seg.
Tá Heðin Brú vegna aldur legði starvið frá sær, helt hann fram við skapandi skaldsøgu- og stuttsøguskriving og fekk nú eisini stundir til at týða ein hóp og at skriva endurminningar.
Bókmentaverk:
Fyrsta stóra skaldaverkið hjá Heðin Brú er dupultskaldsøgan »Lognbrá« 1930 og »Fastatøkur« 1935.
Í teirri fyrru fylgja vit droymaranum Høgna frá smádreingi, til hann mannkomin fer til skips. Høgni er yngsti sonur í stórbóndahúsunum í Túni; hóast Túnshúsið er valahús og foreldur Høgna, Guðrun og Sakir, dugnalig bóndafólk, so roynist barndómurin Høgna alt annað enn lystiligur. Einki samljóð er foreldranna millum, og í hesum sálarliga ótrygga heimi, fyltur av happing og høggum, mistrívist smádrongurin og byggir sær upp egnu dreymaverð sína saman við teirri fremmandu gentuni, ið hyggur upp á hann »við sínum stóru bláu eygum og sínum fagra gula hári«.
Í »Fastatøkum« hoyra vit meir um skipslívið, nú Høgni hevur slitið seg leysan frá heiminum í Hórisvík og er farin til skips við »Rúðuni«. Her verður sjólívið lýst í góðum og ringum løtum, í ódn og í logn, á fiskileið, á heimferð og heima millum túrar.
Hetta lívið mennir hin unga, og Høgni, sum í fyrru bókini skúgvar dreymin um gentu og heim frá sær við orðunum: »Tað var bert vøkur lognbrá«, fær í seinnu bókini fastatøkur á lívinum og kemur heimaftur til dreymagentuna og faðirs garð.
Brot úr bókini »Feðgar á ferð« vórðu prentað í Varðanum 1936, 1937 og 1938, og í 1940 kom hon út í síni heild.
Bókin snýr seg um føroyska samfelagið í broyting frá bóndasam-felagi til fiskivinnusamfelag. Eldra ættarliðið, umboðað av Ketli og Ketilskonu, setur æru í at vera sjálvbjargið, tey ræðast rentur og skuld og skilja ikki yngra ættarliðið, umboðað av eldru sonum teirra, tá teir siga: »Tað veit eg ikki, um tit eru býtt ella ikki býtt, men tit eru gomul. Tað er hent so nógv, síðan tit vóru ung, at tit kenna tykkum ikki aftur, so ganga tit illfýsin og spáa neyð og undirgongu. Haldið uppat við tí, einki er farið av lagi, tað eru bara kyrrindir, tykkara sjóvarfall er runnið, nú kemur okkara«.
Við yngsta soninum, hinum heimfødda Kálvi, kemur skemtið inn í skaldsøguna, og hetta saman við hugtakandi lýsingini serliga av Ketli, gamla, ger hana til eina hina best umtóktu av skaldsøgum okkara. Hon er týdd til hesi mál: Íslendskt, danskt, svenskt, norskt, grønlendskt, enskt, týskt og pólskt.
Fjórða skaldsøgan hjá Heðini Brú, »Leikum fagurt«, er ein sonevnd lyklaskaldsøga, t.e. søga bygd á veruligar hendingar og við persónum, sum í veruleikanum stóðu mitt í hendingunum, ið greitt verður frá.
Bókin kom út í 1963, men grundina undir søgugongdini finna vit í føroyskum politiskum lívi frá miðskeiðis í 1930-árunum og úteftir. Hetta er tíðin, tá jarðarspurningurin spælir stóran leiklut í føroyskum politikki, tá sjálvstýrisflokkurin fer í tvíningar og Vinnuflokkurin verður stovnaður. Samfelagið er á gosi: Mótmælisgongur, fólkafundir, blaðkjak, átrúnaðarlig øsing og val.
Umframt hesar ytru umstøður greiðir skaldsøgan frá ástarsøguni millum læraraskúlanæmingin Tor-mann og tilkomnu seymikonuna Elsbu.
Ymist er, hvussu hendan skaldsøgan er vorðin mett. Tað tykist hava ávirkað hana, at høvundurin sjálvur hevði tikið støðu politiskt og at hann sjálvur var við í hendingunum. Tað er eisini sannroynd, at Heðin Brú er á tryggari grund í bygdalýsingum enn í býarlýsingum sínum — og »Leikum fagurt« gjørdist sum skaldsøga einasta býarlýsing hansara. Tær báðar seinastu skaldsøgurnar hjá Heðini Brú eru í bygging ógvuliga líkar. Siðsøguliga, samfelagsliga og menniskjasliga lýsa tær tvey ymisk broytingartíðarskeið í Føroya søgu, hin fyrra »Men lívið lær« (1970) tíðina um aldaskiftið 1800, hin seinna »Tað stóra takið« (1972) tíðina um aldaskiftið 1900.
»Men lívið lær« hevur ikki, men átti ivaleyst at havt undirheitið ævintýrskaldsøga, tí so ævintýrkend tykist lýsingin av høvuðspersóninum, konubrotinum, Duritu, sum við lyndiseyðkenninum »sjálvsvirðing« í hásæti fær upp á føtur alt niður-fyrikomið, hon gevur seg í holt við.
Umframt at vera ein lovsongur til hugtakið »kvinnuna«, »almóðurina«, er skaldsøgan ein virðismikil siðsøgulig lýsing av broytingartíðini, tá føroyingurin tveitti av sær bátsbandið, kravda húskalla- og arbeiðskonuokið og steig úr miðøld út í eina ljósari tíð.
Seinna bókin er bygd upp um húsfólkini á Fornagarði í bygdini Kolsvík. Hon lýsir broytingartíðina um 1900, tá føroyska samfelagið frá at vera bóndasamfelag burturav broytist til eitt fiskivinnusamfelag.
Hvussu ávirkar hetta fornagarðsfólk, at tey nú frá at vera tey ráðandi í bygdini knappliga standa hjálparleys, tí húskallurin, mín sann yngru bóndasynirnir við, leita til skips og arbeiðskonurnar fara at ganga í fisk á keypsplássunum?
Í slíkum umstøðum sæst, hvat tæri í fólki er.
Onkur roynir at skilja umskiftið, annar leitar alt djúpari inn í sjálvgleði og hatur, meðan triði brýtur upp um armar: Fáa vit ikki arbeiðsmegi, mugu vit reka garðin við nýmótans tólum.
Í stuttsøgusøvnunum hjá Heðin Brú finna vit tvey høvuðssløg av prosapettum. Stubbamir, har náttúran sjálv livir og andar, eiga yvirvág í fyrstu søvnunum, meðan rættiliga stuttsøgan við spennandi gongd úr enda í annan vinnur alt meira fram, sum árini líða, og hevur yvirvág í seinnu søvnunum.
Í stubbunum hittir tú høvundin reikandi í føroyska haganum, eygleiðandi lív og gróður »norðan fyri Hagagjógv«, við »Krossvatn« og á gonguferð av Skálatoftum norður um Múlan. Og á ferðum sínum hittir hann seyðamannin, miðamannin, skilamannin, føroyingin »Høgna hin gamla«, »Halgir« og »Jóannes«.
Stuttsøgurnar eru fjølbroyttar til innihalds. Her finnur tú ferðafrágreiðingar sum t.d. »Í Dalhúsi«, søgur bygdar á sagnatilfar »Púrkhús«, skemtisøgur »Mín fyrsti skúladagur« og søgur um hatifuglin, t.d. »Bolli í Grágerði«.
Heðin Brú hevur lagt úr hondum stórt týðaraverk, stórt bæði í rúgvu og dygd. Hann hevur týtt ein hóp av ævintýrum, barnabøkur og flutt yvir á føroyskt so mætar høvundar sum Shakespeare og Dostojevski.
Heðin Brú fer at standa sum ein hin allarstørsti prosahøvundur okk-ara, hann sum meir enn nakar annar við tokka, kærleika og føroyingin, ið gamla bóndavarnum kæti lýsti hevði røtur sínar í samfelagnum.
Hóskiligt kundi verið at enda umrøðuna við hesum broti úr eini av fáu yrkingum hansara, kantatuni »Fedranna talu«:
»Grein honum lutir, í ættin kosti
til stavnhald:
Lívføri títt er slektin, tey sum í
mold liggja.
Komu tey stutt ella longur, víðari
tú skalt byggja.
Lívlát er ikki deyðin,
lívlát er hetta at seta førningin av
sær við vegin,
tað sum frá fedrunum goymdist
og sum tú sjálvur søkti, meðan tú
førkaði fótin.
Sonurin tekur aftur viðføri títt at
bera longur fram á vegin.
Deyðin er tað at søpla úr
goymslum tað dýra gullið,
lata tað fjara í skríni, meðan tú
góðsið goymdi —.
Hevur tú einki at flýggja uttan ta
tómu tægu,
ert tú ein deyður maður.«
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Í Tingakrossi 23/3-1921 finna vit hendan stubban:
»Fyrsta hefti av nýggja tíðarskriftinum, sum felagið »Varðin« gevur út, er nú útkomið. — Tíðarskriftið er ætlað at koma í 8 heftum um árið. Ritstjóri er Richard Long.
Umslagið er skrýtt við eini vakrari mynd: Varðin, ið hevjar seg móti himli, har sólin roðar yvir sund og fjørð og bygdarlag. Ein rungandi kvøða til Føroya málið av J. H. O. Djurhuus er inngangur, Sverri Patursson hevur langa og frálíka forvitnisliga grein — við myndum — um lomvigan. Símun av Skarði skrivar »Úr ymsum ættum« um »Rusland og Lenin«, Richard Long hevur týtt »Kvæðið um falkin« eftir Maxim Gorki, Christian Matras, Poul F. Joensen og M. A. Jacobsen eiga vakrar yrkingar; henda seinasta, »Heimmynd«er skaldsligur dýrgripur.
Allir limir »Varðans« fáa tíðarskriftið fyri einki. Og tað verður óivað vert at eiga.«
Longu í hesum fyrsta Varðaheftinum stíga tveir ungir yrkjarar fram, hin 22 ára gamli Poul F. Joensen úr Sumba og hin 20 ára gamli Chr. Matras av Viðareiði.
Í 3. bindi 1923 finna vit stuttsøgu og yrkingar eftir 24 ára gamla Hans Dalsgaard úr Skálavík.
Stóru prosameninir koma nakað seinni: 37 ára gamli oyndfirðingurin H. M. Ejdesgaard fær fyrstu søgu sína prentaða í 4. bindi 1924, Heðin Brú stígur fram 28 ára gamal í 9. bindi 1929 og Martin Joensen 31 ára gamal í 13. bindi 1933.
Maurentius Viðstein, kemur ikki við í Varðan fyrr enn í 1940, men kortini hevði hann áðrenn hetta gjørt vart við seg, fyrst í »Føroya Sosialdemokrati«, seinni í »Dagblaðnum«.
Búskaparliga versna tíðirnar stórliga um allan heim, sum 20-árini líða at enda.
Heimskreppan, ið kemur í hæddina í 1929, hevur við sær arbeiðsloysi og lønarniðurskurð.
Byrjanin av 30-árunum er í mangar mátar tronglig tíð í Føroyum. Heimskreppan veldur mangan húsagangin, inntøkurnar eru sera lágar, prísirnir ikki tilsvarandi, og undan íslandi frættist mangur sorgarleikur, ið tekur einstaka húshaldinum og vinnulívinum dygt.
Hetta eru árini, nýstovnaði javnaðarflokkurin fær undirtøku úti millum fólk, hann fær umboð á ting í 1928 og veksur upp gjøgnum 30-og 40-árini. Føroyskur politikkur fær ein annan høvuðsspurning at dragast við enn toganina millum samband og sjálvstýri.
Uttan úr stóru verð frættist um einræðisharrar, ið koma til valdið, sum dubba seg hernaðarliga og leggja fram krøv um yvirvaldsrætt yvir landaøkjum, ið aðrir eiga.
Á bókmentaøkinum leggja bæði yrkjarar og prosafólk frá landi í bókmentatíðarritinum »Varðanum«, ið fyrstu ferð kemur út í 1921, og uttan iva í tráð við politisku gongdina sær *sosialrealistiskur skaldskapur dagsins ljós seinast í 20-árunum.
Hetta verður stóra skaldsøgutíðin í føroyskum skaldskapi.
Menninir, ið hoyra til hetta tíðarskeiðið, skriva einar tjúgu *skaldsøgur — o.u. ein helmingur upprunaliga skrivaður á føroyskum, ein helmingur á donskum.
Á yrkjaraøkinum fáa vit stóran náttúruskaldskap og á fyrsta sinni í yrkingalíki samfelagsrevsandi skaldskap við hvøssum broddi.
*Stuttsøgan eigur góð kor, meðan *sjónleikurin enn tykist tøva á gomlum gøtum.
Tekstir eftir Heðin Brú í Les bókunum:
Mín fyrsti skúladagur, Les 1 s. 87


text:
Føroyar vóru 21. januar til ST hoyring í Genéve, har landsstýrismaðurin í Uttanríkis- og Vinnumálum, Poul Michelsen, umboðaði Føroyar. Millum tilmælini frá londunum í Mannarættindaráðnum var, at ein óheftur Mannarættindastovnur verður settur á stovn í Føroyum.
Til hoyring í mannarættindaráðnum
Hoyringin í Genéve var liður í eini tilgongd, har øll ST limalond lata eina frágreiðing inn fyri síðani at skula fyri Mannarættindaráðið at eftirmeta mannarættindastøðuna í landinum.
Hoyringin var sermerkt í mun til aðrar ST hoyringar, sum taka støði í einum einstøkum mannarættindasáttmála, og har tað eru serfrøðingarnevndir, ið standa fyri hoyringunum. Hendan hoyringin fevndi um allar ST mannarættindasáttmálar, og tað var Mannarættindaráðið, ið stóð fyri hoyringini.
Fyrireikandi hoyring í Posthúskjallaranum
27. mai í 2015 bjóðaði táverandi uttanríkistænastan á Løgmansskrivstovuni til almenna hoyring um mannarættindi í Føroyum. Hetta var liður í fyrireikingini til sjálva frágreiðingina, sum sendast skuldi mannarættindaráðnum.
Hoyringin gav áhugafeløgum og borgarum annars høvi til at leggja fram áskoðanir teirra viðvíkjandi mannarættindum í Føroyum. Umframt áhugabólkar og borgarar annars vóru umboð fyri donsku mannarættindastovuna eisini umboðað.
Nú er frágreiðingin almannakunngjørd og vísir m.a. á nøkur av málunum, sum komu fram. Les frágreiðingina her: Frágreiðing frá Føroya Landsstýri til ST
MBF hevði upplegg til almennu hoyringina, sum tú kanst lesa her: MBF til almenna hoyring um mannarættindi
Eftirlit við breksáttmálanum
Grundað á skuggafrágreiðingina, sum MBF lat ST nevndini í januar 2014, gjørdi ST tá vart við týdningin í grein 33 í sáttmálanum við óheftum eftirliti við breksáttmálanum.
Í samband við hoyringina í mai 2015 møttust føroyski myndugleikin við donsku mannarættindastovuna fyri at skifta orð um, hvat eftirlit kundi verið passandi at nýtt í Føroyum. Føroyar eru smáar og hetta avmarkar sjálvsagt bæði fíggjarligu og umsitingarligu orkuna, sum skal til.
Gleðiligt er nú at síggja, at frágreiðingin til mannarættindaráðið vísir, at málið hjá samgonguni er at tryggja skyldurnar í eftirlitinum á ein gagnligan og hóskandi hátt. Sagt verður eisini, at fyrireikingarnar eru byrjaðar.
Public Service sáttmálin
Undir yvirskriftini “Rættindi teirra, ið bera brek” verður í frágreiðingini til mannarættindaráðið víst á, at eftir at Føroyar í 2009 skrivaðu undir ST sáttmálan um rættindi teirra, ið bera brek eru rættindi teirra bøtt munandi.
Har verður eisini víst á týdningin í atkomu til upplýsingar fyri deyv og tunghoyrd og Public Service sáttmálan millum KVF og Mentamálaráðið frá 2010. Í sáttmálanum stendur, at tíðindi skulu teknmálstulkast við víðari áherðslu á týdningin, at aðrar sendingar, við serligum áhuga og týdningi fyri almenningin annars, skal tekstast ella teknmálstulkast.
MBF hevur ferð eftir ferð víst á týdningin í, at sendingar hjá KVF verða teknmálstulkaðar og tekstaðar. Bólkurin av tunghoyrdum er vaksandi, og hesi skilja ikki teknmál, tí hevur bæði og týdning.
Áhugavert verður at síggja, um nýggi Public Service sáttmálin kemur at binda KVF at tryggja, at allar sendingar verða teknmálstulkaðar og tekstaðar soleiðis, sum niðurstøðurnar viðvíkjandi breksáttmálanum í 2014 áløgdu Føroya Landsstýri.
Rættindi hjá ungum til útbúgving
Eisini verður í frágreiðingini víst á, at týðandi stig eru tikin til at tryggja eina inkluderandi útbúgvingarskipan, sum skal geva øllum ungum í Føroyum útbúgving. Í 2014 fingu ung við autismu tilboð á miðnámi, og í 2015 varð tilboðið víðkað.
Tilmælið um serliga skipað miðnám sum heildartilboð til ung við serligum tørvi, sum varð handað Mentamálaráðnum í januar 2015 vísir á, hvussu ein inkluderandi útbúgvingarskipan kann tryggja ungum, ið bera brek tilboð eftir fólkaskúlan á miðnámi.
Gleðiligt er at síggja, at samgongan raðfestir hetta økið við ítøkiligum máli at seta fleiri tilboð í verk.
Viðmerkingar at enda
Føroya Landsstýri viðurkennir at enda í frágreiðingini, at arbeiðið at virka fyri og at tryggja mannarættindi er ein áhaldandi tilgongd, og vísir á, at Føroya Landsstýri hevur pliktað seg til at arbeiða fyri einum meira inkluderandi samfelag við øktum denti á altjóða sáttmálar.
Føroya Landsstýri ætlar at halda fram at samstarva við allar avvarðandi myndugleikar, geirar og áhugapartar fyri at tryggja at bæði meginreglur og praksis av mannarættindum eru kend og nýtt av øllum í føroyska samfelagnum.
MBF gleðir seg til hetta samstarv við vón um fleiri batar á brekøkinum.


text:
Friðarbogin – Hvar eru tit?!
Føroyar er einasta norðurland og eitt av heilt fáu londunum í vestur Evropa har skrásett parlag fyri samkynd ikki er lógligt.
Ikki les víðari enn!
Lat hatta fyrst “sjúnka” eina løtu.
Eru vit veruliga betur vitandi enn øll onnur norðanlond á hesum málinum?
Hava vit veruliga fatur í langa endanum, tá ið vit, sum einasta norðurland, ikki loyva samkynd at skráseta seg?
17 Apríl var ein útvarpssending í KVF um samkynd pør, sum kenna seg niðurgjørd av Føroyskum myndugleikum. Til ber at lurta eftir sendingini her.
Hendan sendingin var sera informativ og varpaði enn einaferð ljós á tí stóru moralsku tannapínuna sum Føroyar líða av. Tey tosa serliga um skrásett parlag fyri samkynd í Føroyum, men koma eisini inn á td. ísáing oa.
Tey høvdu eina samrøðu við Jacobu Kruse frá Amnesty Føroya Deild. Eisini tosaðu tey við Tórgerð og Eyðfríð, sum eru eitt samkynt par búsitandi á Streymnesi.
Í sendingini var td. sagt at:
“Fyrsta juli í fjørð kom lógarbroyting í gildið í Danmark, sum gav skrásettum samkyndum pørum sama rætt sum hjúnum at ættleiða børn.
Samkynd pør kunnu nú bæði ættleiða børn hjá hvørjum ørðum og søkja um at ættleiða fremmand børn eftir somu reglum, sum galda fyri hjún.
Samkyndar kvinnur, ið fáa børn við ísáing, fáa felags foreldramynduleika yvir barninum saman við skrásetta makanum. Einki av hesum er galdandi fyri samkynd pør í Føroyum, sum droyma um at fáa børn.”
Tað er altso ein øgiliga stórur munur millum rættindi hjá teimum samkyndu í Danmark, og hjá teimum í Føroyum. Ikki bara viðv. skrásett parlag, men nú eisini ísáing.
Tað, at skrásett parlag og hjúnaðarlag er ólógligt fyri samkynd í Føroyum, er eftir mínari meining ótíðarhóskandi, eyðmýkjandi og beinleiðis kúgandi mótvegis einum stórum samfelagsbólki. Eg skilji ikki hvussu man kann rættvísgera sovorna kúgan í Føroyum.
Hetta fær meg at hugsa um felagið fyri sam- og tvíkynd “Friðarbogan”. Hvar ólukkan fóru tey. Eg leiti mær inn á teirra heimasíðu, og hon sær tíðanverri rættuliga deyð út. Seinasta nýggja er, at har var ein fundur í aug/sep 2010. Nú er eisini langt síðani at eg hoyrdi nakað frá Friðarboganum.
Eg vildi ynskt at tey gjørdu meira vart við seg, tí eg veit at tey eksistera.
Merki: amnesty, friðarbogin, frælsi, Jákup Lützen, mannarættindi, Miðflokkurin, §266b


text:
Ja, nú eru vit so komin til síðsta kvøld, í einum ári sum sambært formanni SSF var “eitt tað besta árið í føroyska svimjing nakrantíð”. HM í Manchester, EJM í Beograd, World Cup í Stockholm og EM í Rijeka. Umframt góð úrslit á øllum donskum meistarastevnum, og eitt rímiligt NJM eisini. Føroysk svimjing hevur virkuliga svingað seg upp til at vera nakað sum føroyingar fylgja við í, og frammanfyri okkum nú eru so ein røð av stevnum, alt árið 2009.
Altjóða kappingarár okkara byrjar longu um nakrar fáar vikur, tá ið ein stórur hópur av føroyskum svimjarum fer til Reykjavík International. Síðani verður tað møguliga eitt sindur friðarligt í nakrar mánaðir, við ‘bara’ vanligum heimligum stevnum og líknandi tiltøkum, inntil vit frá einaferð fyrst í apríl raka sovorðið sum DM í Esbjerg, heimligu úttøkustevnuna til Oyggjaleikir, SUM og FM, Danske ÅrgangsMesterskaber og síðani Oyggjaleikir á Álandi, EJM í Prag og HM í Rom. Ein rokað kappingarskrá frá apríl til august.
Og so um heystið aftur verður DM í stuttum hyli, Køge Open, ein røð av World Cup stevnum, Norðurlendsk JuniorMeistarastevna og EM í Rom. Á leið sum heysthálvan nú, sum onkunsvegna virkaði alt ov stutt.
Og so aftur á vári 2010, HM í Dubai.
Men venjing skal jú til, og tí verður eisini rokast við at skaffa okkum betri venjingarumstøður til úrvalssvimjarar, at skipa fyri landsliðslegur og tílíkt. Eg var á landsliðsnevndarfundi í gjár (meðan okkara Pál varð heiraður á Reinsaríinum :-), og uttan at avdúka ov nógv, so fara vit í øllum førum at royna at betra seriøst um tilboðið til okkara hóp av talentum, so at tey øll føla seg stimbraði til at venja enn meira seriøst. Ætlanir hava parallelt verið um at fáa meira breidd á eisini, við mastersvimjing og betri tilboðum til teirra sum ikki ynskja at venja so hart. At víðka um útbúna hópin av venjarum, og útbúgva teir útbúnu enn meira.
Trupulleikin er bara tíðin, sum hevur hug at renna undan allatíð. Tíð og pengar. Men lukkutíð hava vit fingið ymiskt annað ‘fyri einki’, ella í øllum førum fyri lítið og lætt, við nýggju tøknini. Tit kunnu vænta tykkum nógv betri innlit í tí sum fyrigongur seg, við hjálp av hesum tólunum til at kunna streama og taka upp á video, og síggja brot á internetinum sum eru lítið aftanfyri tey ‘professionellu’. Vit duga eftirhondini rímiliga væl sjálvi, og fara at læra at gera tað enn betri 🙂
Nei, tað eru ógvuliga fá skýggj á himmalinum beint nú. Ókey, tað hevði verið stuttligt at sæð fleiri av teimum ‘gomlu’ svimjarunum aftur, og at svimjarar yvirhøvur hildu á eitt sindur longur. Tað hevði verið deiligt at havt pengar til veruliga at kunna arbeiða saman við altjóða serfrøðingum, og at sæð samsýningar sum veruliga munaðu hjá okkara miðvísu svimjarum. Tað hevði eisini verið fínt at fingið smá herðaklapp frá Landinum, so sum at teir kanska hækkaðu fríkortið til venjarar, til at gera tað eitt sindur bíligari hjá feløgum at løna sínar eldsálir.
Men sum heild, so er tað óluksáliga stuttligt at vera uppi í svimjing í løtuni 🙂


text:
Í valstríðnum til amerikanska forsetavalið kom ein gomul upptøka fram, har Donald Trump sigur um vald og egnar møguleikar við kvinnum.
Ja, hann sigur ”Grab them by the pussy!” - tað kann hann, tí hann er so valdsmikil.
Vi kunnu spyjra, um nakað galið var at siga tað?
Var tað?
Nei, tað haldi eg ikki!
Hevði tað verið frægari, um hann i eini mildari føroyskar umseting hevði sagt: Nema við ella kanska nálgast?
Er tað talifrælsið, sum vit eru við at skerja? Og í klombrum veit eg væl, at hasin setningurin helst ikki var ætlaður til almenningin.
Onkur hevur vart tað við, at hatta var – tað sum vit kundu kalla lugarprát.
Ha – hvat segði eg: Lugarprát?
Eg veit einki um lugarprát – havi ongantíð verið til skips
Eg veit einki um, hvussu tosað verður í lugarinum og neyvan er tað eins í øllum lugarum.
Men setningurin hjá Donald Trump lýsir hansara fatan og hugsan ta løtuna.
Og er tað ikki gott, at vit hoyra beinleiðis, hvussu hann hugsaði?
Tá vit siga lugar- ella messuprát, so leggja vit allar sjómenn undir okkurt slag av práti, sum ikki er borðbart allastaðni – altso ikki er politiskt korrekt.
Júst presisi setningurin hjá Trump kann fáa summi at handla – kanska ikki atkvøðu fyri honum ella atkvøðu fyri honum ella leggja størri dent á rættindi hjá kvinnum.
Men breiða orðingin – lugarprát – er ikki løtt at fáa okkum at handla.
So eri er við vendingina at bera brek.
Tað kundi eg sett upp í móti, at vera blindur ella deyvur ella spastikari ella sita í koyristóli (havi skilt, at tað skal eita koyristólur og ikki rullistólur – annað er aktivt og hitt passivt – og tað aktiva er betur – ella politiskt korrekt)
24 limafeløg eru í Meginfelagnum fyri tey, ið bera brek. Fyri mær sær tað út, sum her er talan um øll sløg av menniskjum. Kanska er tað rætt at hava okkurt felagsheiti, tí óivað eru felagsáhugamál, men fyri meg hevði verið lættari at skilt, hvussu samfelagið skal broytast, um ikki alt bara var bloytt upp í okkurt so politiskt korrekt orð.
Lýsingarnar í sjónvarpinum, um blind – ja, ella sjónveik, sum er blivið rætta orðið – tær vísa mær á konkret viðurskifti, sum kunnu broytast.
Men sjálvur eri eg so politiiskt korrektur, at eg fegin lurti eftir, hvat tit sjálvi vilja hava at vita siga.
Men tað nyttar lítið ikki at siga nekari, men heldur svartur ella littur, um tað bara krógvar tann mismun, sum er á hvítum og svørtum.
At kalla tað lugarprát verjir bara verandi støðu – tað rættvísger okkurt, sum vit ikki vita, hvat er.
At finna eitt fínari orð kann fáa summi at halda at nú er teinurin hjá teimum, sum bera brek, styttri inn í okkurt slag av normaliteti.
Tað vil siga, at bara broytingin í málinum, kann fáa summi at halda, at nú er okkurt broytt.
Tá vit fara í kríggj í Irak ella Afganistan, so eitur tað ikki longur kríggj. Nú eitur tað friðarvarðveitandi átøk. Men tað er bara í málinum, at tað er broytt. Vit føroyingar eru ein partur av einum landi sum ferð eftir ferð fer í kríggj og drepur ósek – bumbar og skjýtur.
Finna tit eitt nýtt orð, so fara vit kanska at halda, at nú er frægari.
Skerdar møguleikar, avbjóðingar ella tarn. Tað verður individualiserað – tað er tann einstaki. At vera deyvur, er tað ikki bara, at teinurin frá hoyrisansinum til larmandi veruleikan er longri enn hjá ørðum. Og tað vil so siga, at avbjóðingin liggur í at minka hendan teinin – við nýggjari tøkni. Avbjóðingin er ikki hjá – í hvussu so er ikki bara – hjá tí deyva, men hjá øllum, sum leggja hetta samfelagið til rættis.
Vit kunnu lættliga fáa eina skeiva fatan av, at eitt nýtt orð, minkar teinin – men ger eitt nýtt orð tað?
Haldi ofta tað er soleiðis, at sjálvt um tú skiftir orð, so fylgja restir við orðinum.
Í minari google-fyrireiking til hesi orð – rendi eg meg í, at Felagið fyri fólk við vakstrartarni fyri 10 árum síðini broytti navn til Dvørgafelagið.
So eg vil bara siga, at tað er ikki nóg mikið at broyta navn.
Øssur Winthereig


text:
Sirið Stenberg, landsstýriskvinna í Heilsu- og Innlendismálum, vitjaði fyrradagin hjá IRF. Saman við aðalstjóranum, Turid Arge, hevði hon ein fund við leiðsluna hjá IRF, sum serliga snúði seg um virksemið hjá Spilloljuverkinum.
Tað var fyrstu ferð, at Sirið vitjaði á IRF. Hon var eisini ein rundtúr á Hagaleiti og fekk eina frágreiðing um virksemið hjá IRF.
Sirið umsitir umhvørvismál, og tað var serliga við atliti til Spilloljuverkið, at hon var komin at vitja.
Spilloljuverkið er eitt landspolitiskt átak at fyribyrgja dálking í havinum kring Føroyar. Landið gjørdi avtalu við IRF fyri nógvum árum síðani, um at gera hetta arbeiði. Avgjaldið á innfluttari olju fíggjar raksturin av Spilloljuverkinum, sum reinsar spilloljuna og selur hana til endurnýtslu.
Átakið varð gjørt fyri at tryggja, at spillolja frá skipum og øðrum kemur upp á land og verður endurnýtt, heldur enn at tað endar í havinum sum fyrr.
Hetta er av sonnum eitt landspolitiskt átak, vit kunnu vera stolt av.
Við Spilloljuverkinum er landið eisini við til at halda havumhvørvið í Arktis reint, nú alsamt fleiri útlendsk skip, ið sigla í økinum, leggja at í Føroyum og koma við spilloljuni til IRF. Til dømis eru russar serliga raskir at koma til lands við allari síni spillolju og ruski.
Í 2016 tók Spilloljuverkið ímóti 4.213 rúmmetrum av spillolju og oljudálkaðum vatni, harav 99% varð endurnýtt. 35% varð endurnýtt sum spillolja, 64% varð reinsað vatn, sum varð leitt út aftur í náttúruna, og einans 1% var óreinska, ið varð brend.
Mynd:
Poul Andrias Joensen, stjóri á IRF, og Sirið Stenberg, landsstýriskvinna í Heilsu- og Innlendismálum.


text:
Um tú ert ein av teimum, sum dámar at hátíðarhalda tykkara árliga brúdleypsdag, kanst tú finna heiti á ymisku brúdleypsdøgunumg á yvirlitinum niðanfyri. Brúdleypsdagar hava jú ein heilt serligan týdning fyri tykkum sum hjún. Tað er tann upplagdi dagurin, har tit kunnu minnast aftur á stóra dagin, tá tit søgdu ja til hvønn annan. Ja til at brúka restina av lívinum saman. Her fáa tit eisini nøkur gávuhugskot til hvønn brúdleypsdag. Hava tit okkurt gott hugskot, ið ikki er á listanum, eru tit vælkomin at senda okkum eini boð her.
Yvirlit & gávuhugskot
Stuttleika tykkum eitt sindur, um tit geva gávur á tykkara 1 ára brúðardegi. Tað kundi verið ein bók, biografatgongumerki ella eitt fitt hondskrivað bræv. Okkurt, sum inniheldur ein beinleiðis ella óbeinleiðis týdning av pappíri.
2 ár – Bummullsbrúdleyp
Her kann mann fáa gjørt nakrar 100% reinar bumullsblusur við einum fittum teksti ella kanska við einari brúðarmynd frá tykkara brúdleypi. Ella keyp nýggj, lekkur seingjaklæðir ella annað, ið inniheldur bummull.
3 ár – Leðurbrúdleyp
Um maðurin leingi hevur ynskt sær ein leðurlenistól, er stundin komin til at taka hann av bóli og keypa honum ein lekran leðurlenistól. Til kvinnuna kundi tað verið einar lekkrar leðurhandskar ella leðurbuksur. Ein leðurjakki kundi eisini verið eitt hugskot, annahvørt til hansara ella hennara.
4 ár – Blómubrúdleyp
Tað sigur seg sjálvt, hvat mann kann geva hvørjum øðrum her – blómur. Tað kann tó møguliga vera, at maðurin ikki heldur, at blómur eru so fantastiskar, sum vit kvinnur halda, men tankin eigur kortini at gleða. Ella fá gjørdar nakrar cupcakes við prýði av blómum, ella finn ein góðan bakara, har tey kunnu gera sjokulátu forma sum blómur. Um mann gjarna vil hava onkra sjampanju at feira við, ber til at finna onkra sum hevur blómur á etikettini.
Hvat við at planta eitt træ í garðinum, um tit hava møguleikan? Træið vil við tíðini vaksa seg stórt og sterkt líka sum eitt gott hjúnaband. Tað finnast eisini ymisk spøl úr træi, so sum talv, damm og backgammon. Um tit dáma at spæla sovorin spøl, er hetta ein upløgd gáva.
6 ár – Sukurbrúdleyp
Her eru allar gávur, sum innihalda sukur, eitt gott hugskot. Køkur, sjokuláta ella annað bomm. Um nakar av tykkum hevur sukursjúku, so skal mann sjálvandi taka hædd fyri tí.
7 ár – Ullbrúdleyp
Ullgarn, ullteppir, langar ullintar undirbuksur, undirklæðir í ull, ullhúgvu ella handskar er ein góð og praktisk gáva, tá vit búgva í Føroyum.
8 ár – Bronsubrúdleyp
Keypið onkra lítla (ella stóra) standmynd av bronsu, sum hevur týdning fyri tykkum. Tað kundi møguliga verið samanflættað hjørtu ella eina mynd, sum hevur týdning fyri tykkum. Ella keyp ting í litinum bronsu sum t.d. eitt málarí.
9 ár – Pílabrúdleyp
Ein pílatrækurv full við øllum ymiskum lekkrum og tak so mannin/kvinnuna við á eina lítla útferð. Eitt pílahegn til urtagarðin ella okkurt annað pílaflætta.
10 ár – Tinbrúdleyp
Um maðurin dámar øl, kanst tú bíleggja honum eitt tinkrúss við einum fittari ella stuttligari gravering í. Til kvinnuna kann mann fáa gravera nøkur orð, sum hava týdning fyri hana.
Smykkur, ur og prýðislutir úr stál. Tað kann eisini vera køkstól/amboð ella annað úr stáli.
12 ár – Silkibrúdleyp
Silkiundirklæðir, silkilak/seingjartoy, silkiturriklæði, silkislips/butterfly, silkináttklæðir, silkiskjúrtir ella silki morgunkápa.
12 ½ ár – Koparbrúdleyp
Myndarammu í koparliti við einari mynd av tykkum í kundi verið ein uppløgd gáva. Koparbrúdleyp er ein av teimum brúdleypsdøgunum, har ein ikki nýtist at hava kopar í, sjálvt um hugskoti er fitt. Her er eitt vikuskiftisuppihald ella spa-uppihald ein góð gáva, ella kanska eitt forlongt vikuskifti í einum stórbýi, sum hevur týdning fyri tykkum. Ein góð gáva til at njóta saman.
13 ár – Knipplingsbrúdleyp
Eitt fyriklæði við knipplingum, ein borðdúkur við knipplingum ella få gjørt eina lítla køku, har prýðið líkist knipplingum. Ein góður kondittari hevði elskað at skapa eina tílíka køku við tílíkum mynstrum á.
Fílabein er bannað at keypa, so tað er ikki eitt gott hugskot at keypa nakað við fílabeini til makan. Um ein keypir fílabein í dag, merkir tað, at mann er við til at stuðla veiðistuldri og fólki, ið drepa villar fílar og næsahorn fyri at fáa teirra fílabein. Ístaðin fyri kanst tú finna okkurt, ið ger tykkum bæði glað. Ein døgurði á einari lekkrari matstovu, sum tit leingi hava vilja roynt, ein gongutúr ella kanska ein túr at bowla.
15 ár – Krystallbrúdleyp
Vasar, gløs og føt úr krystalli. Ein kann eisini keypa antikk-krystall, sum tekur ein aftur í tíðina, um ein dámar tað. Smykkur við Swarovski-krystallum, manchetknappar ella eina 3D mynd gjørda av krystall eru upplagdar gávur.
16 ár – Mánabrúdleyp
Sjávt um ein fegin vil kunna geva hvørjum øðrum mánan, so er hetta ikki so lætt at gera. Men gávur við mánasteini, ein túr í mánalýsinum, ein romantisk yrking ella syng ein sang, har orðið máni er við í, fyri makanum.
17 ár – Ametystbrúdleyp
Smykkur við ametyst til kvinnuna. Ein maður kann eisini fáa eitt prýði við amethyst, tað kundi eventuelt vera ein slipsanál ella manchetknappar. Um hann ikki brúkar sovorið so hugsa ”uttanfyri kassan”. Man kann fáa sett ein lítlan ametyst í hansara giftiring, men tað kann gott vera, hann líka skal venja seg við tað, tí ametyst hevur ein reyðbláa lit.
Her kann vera lættari fyri mannin at finna uppá okkurt, ið annakvørt er blómur ella smykkur. Georg Jensen hevur gjørt smykkuna Marguerit, sum mangar kvinnur eru sera glaðar fyri. Kvinnan má aftur leggja høvdið í blot og yviraska mannin við sínum uppfinnsemi.
19 ár – Granatbrúdleyp
Ein kurv við granateplum og øðrum lekkrum tingum ella granatsmykkur. Mann kann eisini finna uppá gávur, sum umboða tann reyðu litin frá granatini. Tað er kanska eitt sindur snýt, men mann skal eisini hava okkurt at arbeiða við.
20 ár – Postalínbrúdleyp
Krúss úr postalíni við tykkara nøvnum, tallerkar, kannur úr postalíni, prýðislutir, føt, ja alt úr postalíni kann brúkast her. Um konan samlar uppá Royal Copenhagen, er upplagt hjá manninum at keypa henni okkurt til stellið, sum hon manglar og ynskir sær.
21 ár – Turkisbrúdleyp
Turkis er eisini ein steinur, so aftur kunnu smykkur vera ein møguleiki. Mann kann eisini brúka hugflogið og broyta eitt sindur uppá stavingina og fara ein túr til Turkalands, keypa lutir sum hava turkis sum grundlit ella fara til eitt land við hvítum strondum og turkislitaðum sjógvi. So her eru nógvir ymiskir møguleikar.
22 ár – Alliansubrúdleyp
Her finnast alliansusmykkur til kvinnuna. Mann kan eventuelt endurnýggja síni brúðarlyftir sum eisini eru ein alliansa millum kvinnuna og mannin. Men hetta eru uttan iva ein av teimum brúðardøgunum, sum eru ringir at keypa gávur til, um tað skal hava týdningin av ”alliansu” uppií.
23 ár – Tulipanbrúdleyp
Her er aftur blómur ein uppløgd gáva – eitt stórt vakurt tyssi av tulipanum til makan ella eina romantiska ferð til Hollands – ”tulipana-landi”.
Diamantar eru bestu vinirnir hjá kvinnuni (diamonds are a girl’s best friend), sang Marilyn Monroe einaferð. Her kann maðurin finna flottar karatdiamantar til kvinnuna. Kvinnan kann finna gávu til mannin í t.d. gull ella silvur og velja ein tað karat, sum hon heldur hóskar væl til hansara.
25 ár – Silvurbrúdleyp
Silvurbrúdleyp er vanliga ein av teimum brúðardøgunum, ið vera hátíðarhildnir saman við vinum og familju. Tað er ein møguleiki at finna okkurt, sum inniheldur silvur, men mamn kann eisini finna uppá nógv onnur ting. Tá hevur mann jú verið saman eitt kvart árhundra, so tað kann vera, mann hevur onnur ting, mann fegin vil uppliva saman.
30 ár – Perlubrúdleyp
Tað kann gevast gávur við perlum ella perlumóðir. Setið tykkum á eina góða fiskamatstovu og bílegg ostru (skeljarnar, sum gera perlur).
35 ár – Korallbrúdleyp
Um tit eru í Danmark kunnu tit fara ein túr til ”Den blå planet” og hyggja at øllum teimum ymisku fiskunum, ella ferðist til eitt stað, har tað er korallhav.
40 ár – Rubinbrúdleyp
Aftur fleiri gimsteinar til kvinnuna, um mann ynskir tað. Brúka annars hugflogið, t.d. keyp eina gisting á einum hotelli ella kanska ein túr uttanlands, har tit kunnu njóta hvønn annan og deiligan mat á onkrum lekkrum hotelli.
45 ár – Safirbrúdleyp
Enn einaferð kann maðurin geva kvinnuni fleiri gimsteinar t.d. í smykkum. Ella hvat við at finna ein góðan vøddamýkjara ella fótarøktara, har tykkara likam kunnu blíva forkelaði.
50 ár – Gullbrúdleyp
Eitt hálvt árhundrað saman – TAÐ skal hátíðarhaldast. Um tað bert eru tit bæði ella familja og vinir, er heilt upp til tykkum. Ferðist ella hátíðarhaldið dagin við einari góðari veitslu við teimum, tit eru best við.
Tað sigur seg sjálvt, hvat mann kann geva í diamantbrúdleypsgávu – í øllum førum til kvinnuna. 🙂
65 ár – Krúndiamantbrúdleyp
Krúndiamantar eru sikkurt ikki at fáa fatur í, men njót dagin við at fara á eina góða matstovu saman og verið takksom fyri, at tit í dag hava klárað at elskað hvønn annan í 65 ár – tað er stórt.
70 ár – Jarnbrúdleyp
Alt við jarni, um tað er ein lítil standmynd ella ein myndaramma. Alt, sum hevur jarn í sær, kann brúkast.
75 ár – Atombrúdleyp
Hesin brúðardagurin er trupul at finna eina gávu til við tilknýti til navnið, so her er bert hugflogið, sum kann halda tær aftur.
80 ár – Eikbrúdleyp
Alt útskorið úr eiktræi kann brúkast.
90 ár – Granittbrúdleyp
Alt í granitt kann vera ein stak góð brúðargáva.
Hava tit verið gift í yvir tey 70 árini ella enn longur, hava tit avgjørt nógv at læra frá tykkum! Tá er at hátíðarhalda tykkara kærleika, sum er blivin sterkari og sterkari, í viðgongd og mótgongd, ígjøgnum tykkara langa hjúnarbandi.
Man kann hátíðarhalda brúðardagar á nógvar ymiskar mátar.
Tað er sjálvandi eingin, ið sigur, at tit skulu taka navnið á tykkara brúdleypsdegi í álvara ella so bókstavligt. Brúdleypsdagar brúkast jú til at hátíðarhalda, at tit hava verið saman enn eitt ár, og tit hátíðarhalda tann kærleikan, ið er millum tykkum. Tað er heldur eingin, ið sigur, tit skulu keypa hvørjum øðrum gávur á tykkara brúðardegi. Tað er heilt upp til tykkum, hvussu tit velja at raðfesta tingini og hvussu tit ynskja at hátíðarhalda tykkara brúdleypsdag.
Tað týdningarmiklasta er at geva hvørjum øðrum nærleika og kærleika – tað eru tær dýrabarastu gávurnar.
Kelda: http://www.bryllupsideer.dk/bryllupsdage-hvad-betyder-de-forskellige-bryllupsdage-i-ar/
Deil hesa grein


text:
Hóast skikkaður umsøkjari var til starvið fyrru ferðina, so verður nú lýst av nýggjum eftir aðalstjóra til vinnu- og uttanríkismálaráðið, tí Poul Michelsen, landsstýrismaður, dámdi ikki tann umsøkjaran, ið setanarbólkurin valdi sum nummar eitt.
Øllum kunnugt fekk John Rajani ikki starvið, tí landsstýrismaður metti hann vera ógegnigan at viðgera vinnumál.
Nú nýggja lýsingin er sett í bløðini, eru krøvini linkað nakað, sigur Kringvarpið, sum hevur samanborið lýsingarnar. Harafturat er latið upp fyri, at nýggi aðalstjórin kann verða áramálssettur; afturfyri fær hann eina eyka viðbót fyri tað, verður tað aktuelt.
John Rajani hevur kært málið um setanina seinast, tá ið hann var vrakaður, til løgtingsins umboðsmann. Hann vísti aftur, at hann var ógegnigur, og helt talan vera um ósakliga viðgerð.
Nýggja lýsingin sæst at lesa her


text:
Í Vestmanna við vogninum 16 sept 2012
So er man í Vestmanna við vogninum, vit ætla at vognurin skal standa fyri
veturin og ætla okkum at brúka vognin í vetur, tað verða uml 25 vognar, sum koma
at standa her í vetur
Reimar spentar í ketuna, sum er føst í betong so hettar eigur at halda, haldi
eg :o)
Hettar er ikki heilt gott, so eg má vestur aftur at seta eina reim á hvørja síðu
heldur, so verður krókur í stelli ístaðin fyri reimin, fari nokk vestur
mikudagin, hygg longur niðri :o)
Vatni frá vaskinum fer beinaleið í rennuna, so er tað ta minni at sleipa :o)
Vit settu streymin í nr 1 og vísir hann 110,1 kW Men vit seta ikki
streimin til vognin fyrr Tað regnaði sera
illa tá eg kom vestur. Birgit og Lars bjóðaðu kaffi til tað gavst at
enn vit eru í vogninum regna, tað bleiv bara so sera gott veður...
11 vognar eru komnir vestur
Lars hevur besta plássi :o)
Vestmanna Camping er eitt sera gott og reint campingpláss
Her kan man vaska upp :o)
Sera hyggiligur køkur, gott hjá teimum við telt :o)
Bensinstøðin beint við eisini og har fast alt vanligt, so man gongur ikki
svangur her :o)
Sunnukvøldi kl 18:30 Vestmannasund
Vestmanna
Havi verði og sett eina reim á afturat, so nú er ein reim hvørju meðin aftan
Aftan høgru meðin, nú er krókur settur á stelli og á ketuna
Her sæst krókurin høgru síðu aftan
Vinstra síða aftan krókurin festur í ketuna
Krókurin festur í stelli, vinstra aftan
Her síggjast báðir krókarnir undir campingvogninum aftan Einir 4-5 vognar eru komnir afturat síðani sunnudagin
Nú kann vindurin koma :o)
Hettar vísir mátarin fyri sólsellurnar og
battaríi 19 sept 2012:
Var ein túr í Vestmanna eftir onkrum eg hevði gloymt, kannaði El mátarin, hann
er fluttur
á nr 5 eftir campingtreffi. Stendur á 40,2 og havi ikki havt leidningin í vogninum enn
Lars og eg vóru ein túr í Vestmanna
Her stendur hann so penur og bíðar eftir okkum :o)
eingin El leidningur í vogninum
Verði ein tú í Vestmanna, nú hava verði onkrir smástormar, og telti er ikki
broytt ein millimetur :o)
EL-málarin vísir 41,3 Kw nú 21 nov 12. Ongantíð sett streymin til vognin
enn :o)
Leidningurin liggur omaná hjólinum
hettar vísir talvan frá Sólpanelinum uppi á takinum og so battarí´i


text:
Umsóknarfreist: Stuðul til vinnu ph.d.
Hevur tú hugsað um eina granskingarverkætlan, sum kann loysa eina ítøkiliga avbjóðing, menna fakligu førleikarnar og skapa vøkstur í tykkara fyritøku ella tykkara vinnu? Nú er møguleiki at søkja stuðul til eina slíka verkætlan.
Lýst verður eftir umsóknum til vinnu ph.d.-verkætlanir í Føroyum.
Umsóknirnar verða skrivaðar og viðgjørdar í tveimum umførum:
Í fyrra umfari skal eitt hugskot lýsast. Ein stutt verkætlanarlýsing skal skrivast. Dentur skal leggjast á væntaða nyttuvirðið fyri fyritøkuna og granskingarumhvørvið og á styrkta fakliga netverkið millum fyritøku og granskingarumhvørvi.
Umsóknarfreistin her er 1. september 2017 kl. 12. Serstakt oyðublað skal nýtast til endamálið.
Ein metingarnevnd metir um innkomnu uppskotini og bjóðar bestu umsóknunum víðari til seinna umfar.
Ein fullfíggjaða umsókn skal sendast inn áðrenn freistina, sum væntandi verður 1. desember 2017 kl. 12.
Meira kunning kemur í næstum


text:
Tað skapti rumbul og øði kring heimin, tá amerikanski forsetin, Donald Trump, herfyri lýsti Jerusalem sum høvuðsstaðin í Ísrael. Býurin hevur stórt virði fyri bæði muslimsku, jødisku og kristnu trúarlæruna, og er býurin eisini, sambært altjóða avtalu, sagdur at vera høvuðsstaður fyri bæði Ísarel og Palestina.
Tað vakti tískil nógvar kenslur, tá Donald Trump viðurkendi Jerusalem sum ísraelskan høvuðsstað, burturav. Í Libanon fóru ógvuslig mótmæli fram í høvuðsstaðnum, Beirut, frammanfyri amerikansku sendistovuni. Somuleiðis mótmæltu fólk í túsundatali frammanfyri amerikansku sendistovuni í Jakarta, í Indonesia.
Í gjárkvøldið bleiv eisini sagt frá, at tann jødiska synagogan í Gøteborg í Svøríki, bleiv álopin við bensinbumbum. Tó eydnaðist tað ikki, hjá álopsfólkunum, at seta eld á synagoguna.
Mett verður, at hetta álopið eisini er tengt at øðini um at gera Jerusalem til Ísraelskan høvuðsstað.
Ísraelski forsætisráðharrin, Benjamin Netanyahu, er í Evropa-tinginum í morgun, og talar fyri, at evropeisku londini eisini viðurkenna Jerusalem sum høvuðsstaðin í Ísrael. Hann sigur, at ein slík viðurkenning er ein treyt fyri at uppnáa frið í Miðeystri. "Friður er bygdur uppá veruleikan, og friður er treytaður av, at viðurkenna veruleikan", sigur hann. Hann heldur, at tíðin er búgvin til, at viðurkenna tann jødiska statin, og at hann hevur ein høvuðsstað, ið eitur Jerusalem.
Uttanríkisráðharrin í ES sigur tó áður sagt, at ES fer at halda seg til ta atljóða avtaluna, ið fyrr er gjørd, ið viðurkennir at Jerusalem er høvuðsstaður fyri bæði Palestina og Ísrael.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Tíðindasavn
Móttøka fyri EM svimjarum
Føroyska liðið kemur aftur til Føroyar í dag, eftir at tey hava luttikið á stóru EM kappingini í Berlin. Í hesum sambandi skipar ÍSB ...
Racerunning: Gull, silvur og bronsu
Tvey føroysk ítróttafólk hava luttikið á altjóða kapping í Racerunning , sum var í døgunum 3. Til 10. Juli á Fredriksberg í Keypmannahavn. Talan er ...
Bronsu til Ragnvald í EM kappingini
ÍSB hevur sent tveir føroyskir svimjarar at luttaka í evropameistarakapping í svimjing fyri fólk við tarni, talan er um Kristu Mørkøre og Ragnvald Jensen Og ...
Norðlýsið: Racerunning á Fredriksberg
Norðlýsið skrivar á heimasíðuni www.nordlysid.fo: Teir báðir, Martin Johannessen úr Klaksvík, og Heðin Midjord úr Lopra, fyrireika seg seriøst í hesum døgum til racerunningkappingina undir ...
EM í svimjing: Persónlig met og finalupláss
Í dag er síðsti kappingardagurin í EM kappingini í Berlin, og tað eydanaðist Ragnvaldi Jensen í morgun at svimja seg í finaluna í 100 m ...
Røða hjá landsstýriskvinnuni til Special Olympics móttøku
5 gullheiðursmerki, 3 silvurheiðursmerki og 5 bronsuheiðursmerki umframt fleiri persónlig og føroysk met sett á Special Olympic leikunum í Athen. Í kvøld komu okkara ...
Úrslit úr Berlin
EM kappingin í Berlin er byrjað. Kappingin varð sett sunnudagin og mánamorgunin vóru fyrstu innleiðandi umførini. Krista Mørkøre luttók í 100 m frísvimjing, og hon ...
Beinta vann á Varmakeldu
Um vikuskiftið var bocciakapping í Fuglafirði. Tað var ítróttafelagið Svanur, ið skipaði fyri kappingini, sum var á økinum við mentanarhúsið. Kappast var í trimum bólkum ...
Ymisk úrslit
Kappingin í Athen er í gongd, og øll okkara ítróttafólk hava nú kappast. Og tað hevur heild gingið væl, onkur fegnast um persónlig met og ...
EM í svimjing fyri fólk við tarni
Komandi viku verður Evropameistarakappingin í svimjing fyri fólk við tarni í Berlin. Úr Føroyum luttaka tveir svimjarar, Krista Mørkøre úr svimjifelagnum Ægir og Ragnvald Jensen ...
Støðan í Athen
Special Olympics sigur í tíðindaskrivi at hóast spentu støðuna í Athen, so ávirkar hetta ikki leikirnir, sum í hesum døgunum er í býnum. Felagsskapurin sigur ...
Special Olympics felagsskapurin
Special Olympics er ein felagsskapur, sum spennir um allan heim. Hesin felagsskapur arbeiðir við at skapa forstáilsi, aksept og inklusión millum fólk við og uttan ...
Heiðursmerkir til Føroyar á Special Olympics
Føroyar hava vunnið heiðursmerki á Special Olympics World Games, sum er í Athen í hesum døgum. Talan er um eitt silvurheiðursmerki í boccia og gull ...
Boccia á varmakeldu
Ítróttafelagið Svanur skipar fyri boccia á varmakeldu, kappingin verður á økinum við Mentanarhúsið í Fuglafirði leygardagin 2. juli kl 13.00. Vælkomin at taka lut ...
Góðar kappingar á Jóansøku
Sunnudagin 26. Juni setti ÍSB ítróttafólkum stevnu á jóansøku, talan var kappingar í svimjing og boccia. Vit royndu hetta fyri fyrstu ferð í fjør, og ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Í morgun legði Sirið Stenberg frágreiðing um rúsdrekkapolitikk fram. Hon legði dent á trý øki, ið hon serliga helt vera týdningarmikil í arbeiðinum at steðga rúsdrekkamisnýtslu. Í næstu viku verður aðalorðaskifti um rúsdrekkapolitikk landsins.
– Yvirskipaða málið við rúsdrekka- og rúsevnapolitikkinum er at minka um skaðiligu árinini, sum rúsdrekka- og rúsevnanýtsla hava fyri hin einstaka; fyri næstingar og samfelagið. Hendan orðing er almenn og samsvarar við endamálsorðingina í rúsdrekkalógini.
Tað stendur í frágreiðingini, sum Sirið Stenberg, landsstýriskvinna í heilsu- og innlendismálum legði fram í morgun.
– Tvørfakligt og tvørgreinaligt samstarv er neyðugt, um skal tað eydnast okkum at gera nakað munagott á rúsdrekka- og rúsevnaøkinum. Hetta bæði í mun til fyribyrging og í mun til viðgerð, segði Sirið Stenberg millum annað í morgun.
Hon vísti á, at tað eru fleiri grundir til, at fólk fara at drekka, og at semja er um, at bæði arvaeginleikar, umhvørvi, sosialstøða og sálarligar avbjóðingar kunnu vera grundir til rúsdrekkamisnýtslu, og at tað tí er torført at finna eina heildarloysn til tess at hjálpa fólki við rúsdrekkatrupulleikum.
Í 2015 legði fyrrverandi landsstýrismaður í heilsumálum, Karsten Hansen 28 tilmæli um átøk á rúsdrekkaøkinum fram. Sirið Stenberg segði í morgun, at hon serliga vildi leggja dent á trý tilmæli, og tey vóru:
- Fyribyrging í breiðum høpi, herundir Rúsdrekkasølan.
- Rúsevni og stríðið fyri einum rúsevnafríum Føroyum. Kjakið um at basa rúsevnatrupulleikanum og árinunum av hesum er av álvara kyknað. Fleiri átøk er í umbúna og mugu setast í verk.
- Viðgerð. Ein trygg og dygdargóð viðgerð er lívsneyðug fyri at lofta teimum, ið eru farin út av eggini ella eru komin út á eggina. Samstundis er peningur settur av á fíggjarlógini fyri 2017 til tvey viðgerðartilboð fyri ung.
Aðalorðaskifti um rúsdrekkapolitikk landsins verður í løgtinginum hósdagin 26. oktobur.


text:
Agnar Frederiksen
20.09.2017 - 21:03
Ítróttur > Ítróttur > Hondbóltur
Greipuvinnarin Kyndil fer norður um Suðuroyðarfjørð við einum stigi. VB og Kyndil leiktu javnleik í VB-høllini í kvøld.
Tað var Kyndil, sum kom á odda tíðliga, og helt eisini leiðsluna so at siga allan dystin. Í hálvleikinum var munurin fýra mál; útiliðið var á odda 11-7. Men spakuliga át VB seg inn, og ímóti endanum var sera spennandi. Kyndil var á odda 21-19, men so fekk VB tvey mál, og tað endaði 21-21.
Sostatt hava bæði liðini trý stig fyri tveir dystir, og eru sostatt fyribils á odda í Hvonn-deildini. Í morgin tekur STÍF ímóti Neistanum, og vestmannakvinnur spæla sín fyrsta dyst í ár í Hoyvík. Báðir dystirnir byrja kl.18.30.
2. umfar
VB - Kyndil 21-21(7-11)
Toppskjúttar:
Mathilde M. Pedersen(VB) 8 mál, Bára K. Hansen (Kyndil) 6 mál


text:
Ari av Rana
11.12.2017 - 19:27
Tíðindi > Samfelag & Politikkur > Heilsuverk (fyristingarligt)
Granskingarnevndin hevur á fundi 8. desember 2017 játtað stuðul til tvær verkætlanir á heilsuøkinum.
Katrin Eivindardóttir Danielsen hevur fingið játtað kr. 953.715 til verkætlan á Landssjúkrahúsinum við heitinum “Fyribyrging av hjartasjúkum við neyvari skreening av nýføðingum”.
Maria Skaalum Petersen hevur fingið játtað kr. 1.120.010 til ph.d.-verkætlan á Fróðskaparsetrinum við heitinum “Kortlegging og greining av krabbameinstilburðum í Føroyum”.
Stuðul frá Høvuðsøki 2 í Sjúkrakassagrunninum
Játtanirnar eru latnar frá høvuðsøki 2, ið er eitt av trimum høvuðsøkjum, sum fæið hjá niðurlagdu sjúkrakassunum skal lutast út til. Høvuðsøki 2 fevnir um gransking og menning á heilsuøkinum í Føroyum.
Játtaninar vóru latnar eftir tilmæli frá faknevndini, sum er sett at meta um umsóknir um stuðul frá Sjúkrakassagrunninum.
Í hesum umfarinum varð møguligt at søkja stuðul á tveimum økjum: Hjartasjúkur og Krabbamein. Eitt krav fyri at kunna fáa játtað stuðul er, at tað verður mett sannlíkt, at verkætlanin kann menna heilsuøkið í Føroyum. Tað komu sjey umsóknir inn í hesum umfarinum, men rúm var bert fyri at játta tveimum teirra stuðul.
Seinasta umsóknarumfar á hesum sinni
Tað vóru settar 11,8 mill. kr. av til Høvuðsøki 2 í 2014. Við hesum er játtaður stuðul til í alt 16 verkætlanir í Føroyum. Nú verður ein steðgur í stuðli frá hesum økinum.
Sambært leiðreglunum skulu inntøkurnar frá søluni av bygninginum hjá Havnar Sjúkrakassa eisini brúkast til stuðul. Hetta verður ikki fyrr enn aftaná 1. apríl 2019, tá freistin fyri at seta fram krøv móti avtiknu sjúkrakassunum er farin. Er einki krav komið, verður øll inntøkan frá søluni býtt út á tey trý høvuðsøkini. Sannlíkt verða góðar 2 mill. kr. tøkar at søkja við freist 1. september 2019.


text:
Tórður Jóansson - áður Debes Joensen - er føddur í Keypmannahavn 1/5-1941. Fimm ára gamal flutti hann við foreldrunum til Føroya og gekk í barnaskúla og framhaldsskúla í Havn. Tilkomin fór hann á Emdrupborg-læraraskúlan í Keypmannahavn, har hann tók prógv í 1964. Lærari á Tvøroyri 1964-68 og á Venjingarskúlanum í Tórshavn frá 1968. Skúlaárið 1968-69 var hann á ársskeiði í føroyskum á Fróðskaparsetri Føroya, var 1970-71 eitt lestraár í Moskva, og árini 1978-81 las hann við lærda háskúlan í Glasgow í Skotlandi og tók prógv sum Master of Arts.
Í læraraskúlatíð síni í Keypmannahavn var hann við til at endurstovna ungmannafelagið Oyggjaframa og at geva út vinstrahalla tíðarritið »Framan«, har hann eitt skifti var blaðstjóri. Hann var eisini eitt skifti blaðstjóri á »Tíðini«, og av og á hevur hann arbeitt sum blaðmaður á »14. September«.
Føroyska arbeiðararørslan hevur havt hansara stóra áhuga, og í 1975 legði hann til rættis fimti ára minningarrit Føroya Arbeiðarafelags »Saman tí standið«. Hann hevur eisini skrivað bóklingin »Lenin 100 ár«, 1970, og í 1979 kom frá hansara hond greinasavnið »Okkurt um ymiskt«, sum er eitt lítið úrval av tí, hann hevur skrivað til føroysk bløð tíðarskeiðið 1963-78.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Enska fótbóltsárið byrjar vanliga við tí árliga Community Shield dystinum, ið er millum meistaran og steypavinnaran frá farna kappingarári. Soleiðis var eisini í ár, tá meistararnir Leicester City og steypavinnarin Manchester United møttust á Wembley.
Bæði liðini eru nakað broytt í mun til farna kappingarár, serliga Manchester United, sum við José Mourinho hevur nýggjan venjara og við Zlatan Ibrahimovic hevur ein nýggjan áleypara. Leicester City hevur mist miðvallaran N'Golo Kanté frá seinasta ári, men hevur í staðin fingið áleyparan Ahmed Musa.
Tað var tó eingin av teimum, sum setti hol á málskjótingina á Wembley í dag. Okazaki hjá Leicester var nær við, tá hann skallaði bóltin á yvirliggjaran, men fyrsta málið í dystinum kom, tá Jesse Lingard tók sakina í egnar føtur og fór framvið fleiri Leicester-spælarum, áðrenn hann legði Manchester United á odda 1-0, sum eisini var hálvleiksstøðan.
Jamie Vardy fekk Leicester upp á javnt tíðliga í seinna hálvleiki eftir eina vána afturlegging frá Marouane Fellaini, men móti endanum av dystinum fekk Zlatan Ibrahimovic høvdið á eitt innlegg frá Antonio Valencia og skoraði til 2-1. Sostatt bleiv Zlatan avgerandi í sínum fyrsta týðandi dysti fyri Manchester United.
Næsta vikuskifti byrjar Premier League, og dystirnir í 1. umfari eru hesir:
Leygardagin 13. august:
Kl. 12:30 Hull-Leicester
Kl. 15:00 Southampton-Watford
Kl. 15:00 Burnley-Swansea
Kl. 15:00 Crystal Palace-West Bromwich
Kl. 15:00 Everton-Tottenham
Kl. 15:00 Middlesbrough-Stoke
Kl. 17:30 Manchester City-Sunderland
Sunnudagin 14. august:
Kl. 13:30 Bournemouth-Manchester United
Kl. 16:00 Arsenal-Liverpool
Mánadagin 15. august:
Kl. 20:00 Chelsea-West Ham


text:
Broytingartíðir eru á Strondum. Frá í dag, 25. okt. 2017, er stóra útskiftingin innangarðs komin í gildi, og henda ger jarðarviðurskiftini í bygdini munandi einfaldari, tí jørðin, sum áður var smábýtt, er nú vorðin savnað í størri lutir. Fyri útskiftingina vóru oman fyri 2.000 jarðarstykki á Strondum. Nú eru tey eini 1.000 færri. Kommunan hevur í sambandi við útskiftingina ognartikið lendi til framtíðar útbyggingar, og hædd er eisini tikin fyri undirsjóvartunlinum, har hann kemur upp á Strondum.
Umhvørvisstovan hevur teknað matrikulkortið av nýggjum, og nýggja eigindómsskipanin sæst nú á kortal.fo. Matrikul og tingbók verða nú førd samsvarandi, og hetta arbeiðið verður fullført næstu 2-3 vikurnar. Eftir er at seta nýggju markini av á staðnum, og tað arbeiðið byrjar væntandi í komandi viku.
Niðanfyri er støðan fyri og eftir útskiftingina víst av parti á Strondum.
Fyri
Eftir
Nærri fæst at vita við at venda sær til Ronnie Thomassen, deildarleiðara á Umhvørvisstovuni, 342400 ella us@us.fo.« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Fyrsta fløgan hjá Grandma’s Basement vísir lovandi taktir í lagaskriving og framførslu. Men limirnir í bólkinum duga ikki at skriva tekstir.
Eg havi gingið við ætlanum, um at ummæla hesa fløguna nú í fleiri mánaðir, so eg havi tráspælt hana, og niðurstøðan er tann sama, sum vit fyrstu gjøgnumlurting. Grandma’s Basement, hevur ment seg frá einum ungum sjuskuttum og stílforvirraðum kjallarabólki, til ein vælspælandi popprokkbólk.
Grandma’s Basement dugur væl at skriva løtt og fangandi rokkløg, sum vera hangandi í høvdinum. Henda fyrsta fløgan peikar nokkso breitt, her er NU-Metal blandað við Chase balladum og Shu-bi-Dua/Dynamitt rokki, so stílforvirringin er ikki heilt grødd enn. Men hetta er nokkso typiskt fyri fyrstu útgávurnar hjá bólkum. Tilfar frá allari uppstartsfasuni verður samlað, soleiðis at bestu løgini frá teimum seinastu árunum eru við. Ístaðin fyri, at man hevur sett seg niður og skrivað til eina fløgu.
Greiður íblástur
Íblásturin er øgiliga greiður frá bólkum sum Dynamitt og Chase. Man kann siga, at tað kann tykjast nokkso óambitiøst at leggja seg í kjalarvørðin á bólkum sum høvdu sína stórheitstíð fyri 20 árum síðan – men hetta er ikki so farligt. Ambitiónirnar eru ikki til kollvelting, men til lætt poppundirhald. Onkur sangur minnur tó dekan ov nógv um onkran Chasesang, og á tekstsíðuni virkar tað heldur óorginalt, at fleiri sangir taka upp júst somu evni, sum onkur Dynamitsangur ger frammanundan, men sum sagt, tað er ikki so farligt.
Ungur sangari
Sangarin Jón er ikki ringur sangari, á onkrum løgum hevur hann ein tendens at gera dekan ov snjallur, og røddin hevur ikki so øgiliga góðan klang, tá hann syngur høgt. Men hann ljóðar heilt ok, tá hann syngur lægrið. Jón er ungur enn, og skal nokk bara finna sínar avmarkingar.
Vánaligir tekstir
Tá tað kemur til tekstirnar, so haldi eg, at tað neyvan eru nógvir verri teksthøvundar á føroyska tónleikapallinum, og tá eg lesi tekstin á húsanum, so virka allir tekstirnir, sum um teir eru skrivaðir uppá 3-5 minuttir, og at eingin hevur lisið teir ígjøgnum eftir hetta. Eg gekk sterkt út frá, at talan mátti vera um ein og sama sera ringa teksthøvund, men so var ikki, fleiri av limunum hava skrivað tekstirnar, og teir eru javnt vánaligir.
Har eru so nógv dømi um málsligar villir, undarligar setningskonstruktiónir og setningar, ið eru í andsøgn við seg sjálvan. Hetta er ordiliga vánaligt, og ordiliga sjuskutt, og ja, tað er ordiliga synd, tí á tónlistarliga økinum eru teir ljósár frammanfyri tekststøðið. Øll kunnu fáa ein tekst at ríma, men tað krevur veruligar dygdir at skriva ordiliga góðar lætt tilgongiligar yrkingar sum ríma, og um tú ikki gert tær ómak ella dugur nøkurlundað, so kann tað ganga ordiliga galið, og tað ger tað her.
Eg haldi eitt tað ringasta dømið, er seinasti sangurin “Hetta er alt”, teksturin er hesin:
“Líka síðan tá vit vóru ung
hildu vit saman bert eina stund
Sum ein dreymur á himmalinum bláa
Tú vart tað besta eg kundi fáa”
Hetta gevur bara onga meining: Hvussu kann man halda saman í bert eina stund, líka síðan man var ung?
Hittpotentialið
Fleiri løg hava greitt hittpotentiali, og verða ivaleyst eisini útvarpshitt. Lagið “Hon fær ongantíð nokk” hevur longu hittað. Tað er nokk fyrst og fremst orsakað av niðurlagnum, har orðini eru nokkso festlig, tað er stuttligt, at ein dama ikki fær nokk, men eisini her er teksturin ringur og skiftur millum nútíð og tátíð, sum best ber til.
Gay og Getze tað eru dømi um sangir, har Grandma’s Basement, á sín egna føroyska hátt gera seg inn á minnilutabólkar. Tað er altíð lætt at flenna eftir samkyndum, sum sminka sær. Fyri Grandma’s Basement er tað somuleiðis nokkso takknemmiligt: Tað er ein sannroynd, at í Føroyum missur man ikki serliga nógvar lurtarar ella stuðul av at leggja eftir samkyndum. Tað sama við Getzemane, ið er ein nokkso obskur meinigheit, so tað er eisini lætt at leggja eftir teimum. Hetta sum ivaleyst er ein roynd at vera provokerandi, er provokatión í trygdarbelti, hjálmi og trygdarskón.
Samlaða niðurstøðan er, at Grandma’s Basement eru lovandi, men skulu lyftini gerast veruleiki, eiga teir ongantíð ov skjótt at finna sær ein raskan teksthøvund.